Молия\t16:10 | 21.1.22\n1 АҚШ долларининг расмий курси 9,95 сўмга ошди.\nЎзбекистонда долларнинг расмий курси 9,95 сўмга кўтарилиб, 10 845,02 сўмни ташкил этмоқда. Бу ҳақда Марказий банк матбуот хизмати хабар берди.\nҚайд этилишича, 1 АҚШ долларининг расмий курси 9,95 сўмга ошиб, 10 845,02 сўмни ташкил этган. 1 евро курси 12 минг 297,17 сўмга баҳоланиб, 1,53 сўмга кўтарилди. Шунингдек, 1 рубль 141,68 сўм этиб белгиланиб, 0,14 сўмга ошди.\nМаълумот учун, ушбу алмашув курслари 24 январь, душанба кунидан кучга киради.


Бу йилги Москва автосалонида нима гаплар? (Кун.узнинг махсус репортажи)\n16:11 / 25.08.2016\nМаълумки, ҳар йили дунёнинг турли йирик шаҳарларида автомобилсозлик гигантлари иштирокида ўзига хос кўргазмалар ташкил этилади. Женеве, Детройт, Франкфурт, Париж автошоуларини кўпчилик интиқлик билан кутиши шубҳасиз. Айрим автокомпаниялар ўзларининг янги ишланмаларини маълум бир кўргазмада намойиш этишни олдиндан белгилаб ҳам қўйишади. Россия пойтахти Москва шаҳрида ташкил этиладиган анъанавий кўргазма ҳам шулар жумласидан. Бироқ...\nБу йил мазкур автосалонда иштирок этишни истаган компаниялар сони беш мартага қисқаргани, кўргазмага ташриф буюрган томошабинлар сонида ҳам акс этган.\nҒарбий Европа ва Япония автомобилсозлик компаниялари Москвада иш бошлаган халқаро автомобиль кўргазмасида иштирок этишни турли важлар билан мақсадга мувофиқ эмас, деб топган. Бу эса, албатта, Lada, Mercedes-Benz, Hyundai ва Хитой брендлари, шу жумладан Ўзбекистоннинг “Ravon” бренди учун ўз маҳсулотларини яхшироқ таништириш борасида улкан имконият бўлди.\nХўш, шундай экан, ким нима келтирди?\nМосква-2016 автокўргазмасида ўз тарихида энг йирик экспозицияга эга бўлган «АвтоВАЗ» концерни бу ерга 19 машинасини келтирди. Компания ўзининг янги маҳсулотлари Vesta седани ва Xray кроссоверини бошқариб кўриш имконини тақдим этди. Бунда, Х услубида ишлаб чиқилган ихчам ва қулай XСode кроссвори прототипи кўпчиликда қизиқиш уйғотди. Vesta Cross седани ва универсали, Xray Cross концепти, Vesta ва Xray моделларининг спорт русумлари ҳам меҳмонлар эътиборига ҳавола этилмоқда.\nГерманиянинг Mercedes-Benz компанияси ғарб автосаноатининг ягона намояндаси бўлди, дейиш ҳақиқатга мос келади. У, автосалонда ғарб автомобилсозлари учун ажратилган ҳудудни тўлиқ эгаллаб олишни мақсад қилган шекилли, кўргазма залларидан бирини тўлиқ ижарага олиб 33 дона автомобилини (хусусан, 3та Smart ва битта Formula 1 чемпионлик болиди) жойлаштирган. Бу бурчакдаги энг асосий воқеа GLC купе-кроссоверининг тақдимоти бўлди. Mercedes-AMG спорткарлари: S 63 кабриолети ҳамда AMG Sport E 43, GLC 43 спорт машиналарининг янги намуналари, C 43 кабриолети ва SLC 43 родстери томошабинлар қизиқишини уйғотмоқда.\nЖанубий Кореянинг Hyundai компанияси ўзининг асосий эътиборини Санкт-Петербургда ишлаб чиқарилиши режалаштирилган янги ихчам кроссовери Creta моделига қаратган.\nШвециянинг Volvo компанияси Европадаги Женева автокўргазмасидан бошқасида иштирок этмасликка қарор қилган. Бироқ, шведлар Москвага компаниянинг янги маҳсулоти S90 седанини келтиришга кўмак беришди.\nХитой бу кўргазмада ўзининг 4та автокомпанияси билан иштирок этаяпти.\nDongfeng Motor (PSA Peugeot Citroen компанияси сармоядори) PSA Peugeot Citroen платформаси негизида ишлаб чиқилган А9 седанини келтиришди. Бу седан эса, компаниянинг уқдиришича, «Dongfeng Motor корпорациясининг олий тоифадаги биринчи маҳсулотидир».\nХитойнинг Сhangan компанияси Raeton седани, CS75 ва CS35 кроссоверларини келтирган.\nХитойнинг яна бир автомобилсозлик саноати вакили FAW Россия бозори учун мўлжалланган иккита модели: FAW Besturn X80 ҳамда FAW D60 кроссоверларини намойиш этди.\nGeely компанияси (Хитой) Москва автосалонига ташриф буюрганлар эътиборига Geely Emgrand GT седанини ҳавола этди. Бундан ташқари, Geely (NL-3) кроссовери, Geely Emgrand Cross ихчам кроссовери, Geely GL (FE-5) седани, янги авлод Emgrand X7 кроссовери ҳам компания бурчагидан ўрин олган.\nМосква автосалонида бўлиб ўтган муҳим тақдимот маросимларидан бири Ўзбекистоннинг «Ўзавто» (Ravon бренди) бурчагида бўлиб ўтди, десак хато қилмаган бўламиз. Бу ерда, ўзбек савдо белгисининг янги маҳсулоти R3’нинг тақдимоти бўлиб ўтди ва R4 таништирилди.


Пайариқ туман ҳокими Д.Мусиновнинг МУРОЖААТИ | sampayarik.uz\nПайариқ туман ҳокими Д.Мусиновнинг МУРОЖААТИ\n23.05.2020 - 08:57\nХабарингиз бор, бугунги кунда коронавирус пандемияси кириб келиши ва тарқалиши бўйича туманимиз минг афсуслар бўлсинки “қизил ҳудуд” тоифасига кириб турибди. Коронавирус тарқалиши олдини олишнинг энг муҳим шарти — карантин қоидаларига қатъий ва истисноларсиз риоя этишдир.\n2020 йил 22 май соат 23:00 ҳолатига кўра, Ўзбекистонда коронавирус инфекцияси қайд этилганлар сони 3036 (+8) нафарни ташкил қилмоқда. Ачинарлиси, кечаги ҳолат бўйича касалликка чалинганлар орасида асосий қисми Самарқанд вилоятидан. Вазият эса бизни яна бир бор огоҳликка чақирмоқда.\nПайариқ туманидаги вазиятдан келиб чиқган ҳолда карантин чекловларни кучайтириш лозимлиги, шунингдек, туманнинг “Янги ҳаёт”, “Илғор”, “Х.Исмоил”, “Каттасайдов”, “Гўзал” маҳаллаларида ва ушбу маҳаллаларга туташ барча маҳаллаларда карантин қоидалари кучайтирилган тартибда амалга оширилади. Туман ҳудудида аҳолининг санитария-эпидемологик осойишталиги ва хавфсизлигини таъминлаш, "COVID-19" инфекцияси тарқалишининг олдини олиш мақсадида назорат постлари ташкил этилди. Шунга қарамасдан айрим бепарво фуқароларимиз томонидан карантин қоидаларига зид равишда кўчага ниқобсиз ва бемақсад юриш ҳолатлари учраб турибди.\nШу муносабат билан барчани алоҳида огоҳлантириб, ўз ҳаракатингиз билан нафақат ўзингиз, балки оила аъзоларингиз ва халқимизга зиён етказишингиз мумкинлигини доимо эсда тутишингизни сўрайман.\nВирус кенг тарқалишининг олдини олиш учун фуқаролар жамоат жойларига чиқмаслиги, ўз ҳаракатланишини кескин чеклаши ва умуман олганда жамиятда одамлар орасида масофа сақлаши зарур.\nБарча қоида ва чекловларга тартибли равишда амал қилинсагина, тегишли ташкилотлар талаби қатъий бажарилсагина, бутун дунёда тарқалаётган бу вирусга қарши биргаликдаги, ҳамжиҳатликдаги курашимиз самара беради. Барчангизни шунга чақираман.\nТуманимиздаги фаолиятида чекловлар ўрнатилган ташкилотлар ва муассасалар, тадбиркорлик субъектлари ва умуман мазкур чекловлар тегишли бўлган барча-барча субъектлар, жисмоний ва мансабдор шахслар давлат томонидан белгиланган карантин қоидалари ва талабларини сўзсиз бажаришларини қатъий сўрайман.\nБарча ҳудудлар учун белгиланган карантин қоидалари, хусусан, кўчада ниқобда бўлиш, жамоат жойларида масофа сақлаш, дезинфекция, шахсий гигиена сингари бир қатор қоидаларга амал қилиш кераклигини унутманг. Шунингдек, кекса ёшдагиларга “ўзини ўзи яккалаш” ҳаёт тарзига амал қилиш тавсия этилади. Мақсадсиз кўчага чиқманг. Уйда қолинг!


ТЎКИНЛИК — ИСЛОҲОТЛАР МАҲСУЛИ (Биринчи мақола) - Ўзбекистон Республикаси Қишлоқ хўжалиги вазирлиги\nБМТнинг Озиқ-овқат ва қишлоқ хўжалиги масалалари бўйича ташкилоти (ФАО)нинг маълумотларига кўра, бугунги кунда дунёдаги 86 та давлат ўз аҳолисини озиқ-ов-қат маҳсулотлари билан таъминлай олмайди. Яъни, дунёнинг 1 млрд нафарга яқин аҳолиси очликда кун кечирмоқда. Айрим қўшни мамлакатларда аҳоли эҳтиёжининг атиги 50–55 фоизи ўзида ишлаб чиқарилган дон маҳсулотлари ҳисобига таъминланаётган бир пайтда, Ўзбекистон ўзини-ўзи ғалла билан таъминлабгина қолмасдан, экспортга ҳам чиқармоқда.\nМамлакатимиз иқтисодиёти, хусусан, қишлоқ хўжалигининг барча жабҳаларида қўлга киритилаётган бугунги залворли ютуқлар, Президентимиз Ислом Каримовнинг раҳнамолигида мустақилликнинг дастлабки йиллариданоқ босқичма-босқич амалга ошириб келинаётган кенг кўламли ислоҳотлар маҳсулидир.\nКези келганда, Юртбошимиз ташаббуси билан 1989 йилда, яъни собиқ иттифоқ давридаёқ, қишлоқ аҳолисини ижтимоий ҳимоя қилиш, уларнинг даромадларини ошириш ва озиқ-овқат маҳсулотлари етиштиришни кўпайтириш мақсадида кўплаб оилаларга томорқа берилганлигини таъкидлаб ўтиш жоиз. Бунинг натижасида республикамизда 1,5 миллион оила томорқаларини кенгайтириш, 500 мингдан ортиқ оила эса янги томорқа ери олиш имкониятига эга бўлган. Демак, жами 2 миллиондан ортиқ оила, яъни ўртача 10 миллиондан зиёд қишлоқ аҳолисининг ижтимоий-иқтисодий муаммоси ижобий ҳал этилган.\nМазкур йирик ижтимоий-иқтисодий лойиҳа мамлакатимизда ерни ҳақиқий эгасига бериш ва қишлоқ хўжалик маҳсулотлари етиштиришни кўпайтириш йўлидаги илк қадамлардан бири эди. Кейинчалик бу тажриба такомиллаштирилиб, ширкат хўжаликларининг ерлари хусусий мулкчилик шаклидаги фермер хўжаликларига мерос қолдириш ҳуқуқи билан узоқ муддатга ижарага берилди. Бугунги кунда улар қишлоқ хўжалик маҳсулотлари етиштирувчи асосий субъектга айланди. Ерга, мулкка, ўзи етиштираётган маҳсулотга эгалик ҳиссининг шаклланганлиги боис фермерлар ишни самарали ташкил этиб, ер, сув ва бошқа ресурслардан унумли фойдаланиб, пахта, ғалла ва бошқа экинлардан мўл ҳосил етиштириш, чорвачиликда маҳсулдорликни оширишга эришмоқда. Пировардида бозорларимиз қишлоқ хўжалик маҳсулотлари билан тўлиб, халқимиз дастурхони тўкинлиги таъминланмоқда.\nЎзбекистон Республикаси Президентининг 2008 йил 20 октябрда қабул қилинган «Озиқ-овқат экинлари экиладиган майдонларни оптималлаштириш ва уларни етиштиришни кўпайтириш чора-тадбирлари тўғрисида»ги Фармонида озиқ-овқат экинлари маҳсулотларини етиштириш ҳажмларини янада ошириш ҳамда уларнинг турларини кўпайтириш ва шу асосда аҳолининг озиқ-овқат маҳсулотларига бўлган талабини тўлароқ қондириш, пировард натижада қишлоқ аҳолиси даромадлари ва турмуш даражасини юксалтириш борасидаги устувор вазифалар белгилаб берилди. Унга кўра, кейинги йилларда мамлакатимизда пахта майдонлари бирмунча қисқартирилиб, ғалла, сабзавот, полиз ва бошқа озуқа экинларининг майдонлари кенгайтирилди, янги боғ ва узумзорлар барпо этилди.\nКейинги пайтда қишлоқ хўжалиги маҳсулотларини қайта ишлашни йўлга қўйиш, қўшимча қиймат яратиш, янги технологияларни қўллаш натижасида юқори иқтисодий самардорликка эришишга катта эътибор қаратилмоқда.\nСўнгги 5 йил давомида мева-сабзавот маҳсулотлари ишлаб чиқариш ҳажми 1,7 маротаба ошди. Фермер хўжаликлари, агрофирмалар, қайта ишлаш корхоналари томонидан мева-сабзавот маҳсулотларини қайта ишлаш бўйича 200 дан кўпроқ янги технологик линиялар ўрнатилди.\nФермер ва деҳқон хўжаликлари, аҳоли томорқаларида экинлар экилиши устидан мониторинг ўрнатилди. Бунда аҳолига уруғлик, минерал ўғит, ёнилғи-мойлаш маҳсулотлари, кўчатлар етказиб беришнинг оптимал тизими яратилди.\nБаҳорда 230 минг гектар ерга сабзовот, 80600 гектар ерга картошка, 57 минг гектар ерга полиз экинлари экилди. Бу ўтган йилга нисбатан қарийб 60 минг гектарга кўпдир. Демак, мева-сабзавот маҳсулотлари етиштириш ҳажми янада ортади.\nРеспубликамиздаги 236 минг гектар боғнинг 12260 гектари, 133 минг гектар токзорнинг 6 минг гектари қайта реконструкция қилинди. Жами 14600 гектар янги боғ ва 5300 гектар янги токзорлар барпо этилди. Бундан ташқари, 2400 гектар майдонда интенсив мевали боғлар ташкил этилди. Эътиборга молик жиҳати шундаки, интенсив мевали боғлар 2 йилда ҳосилга кириб, 4–5 йилда гектаридан 50–60 тоннагача ҳосил олишига эришилади.\nЯна бир гап. Тоғ ва ва тоғ олди ҳудудларда янги боғ-токзорлар барпо этиш орқали ушбу ҳудудларда маҳсулотларни қайта ишлайдиган кичик ҳажмли цехлар қуриш, сақлаш ва қадоқлаш минитехнологияларини ўрнатиш ҳисобига янги иш ўринлари яратилади, аҳолининг даромадлари ортади, турмуши фаровонлашади.\nМева-сабзавотчилик, полизчилик, узумчилик ва картошкачиликни янада ривожлантириш, соҳани модернизация қилиш бўйича қатор чора-тадбирлар амалга оширилмоқда. Жумладан, боғдорчиликни ривожлантириш мақсадида пакана ва ярим пакана мевали кўчатларни кўпайтириш учун «Мева-шарбат» боғдорчилик, узумчилик ва виночилик илмий-ишлаб чиқариш корпорациясига 400 минг дона пайвандтаг олиб келинди.\nБу 2013 йилнинг кузида 4, 2014 йилда 8, 2015 йилда 16 млн дона кўчат етиштириш имконини беради.\nХалқимизнинг кундалик озиқ-овқат истеъмолида картошка алоҳида ўрин тутади. Бу деҳқонларимиз зиммасига картошкадан мўл ва сифатли ҳосил етиштириш масъулиятини юклайди. Бунинг учун, аввало, картошка уруғчилигини ривожлантириш зарур. Шу мақсадда Тошкент, Фарғона ва Самарқанд вилоятларида вируссиз уруғлик картошка етиштириш биотехнология лаборатория-сини ташкил этиш белгиланган. Натижада 2012 йилда 1 минг тонна, 2013 йилда 5 минг тонна, 2014 йилда 20 минг тонна супер элита уруғлик картошка етиштириш имкони яратилади. Пировардида картошка уруғлиги янгилаб борилади ва юқори ҳосилдорликка эришилади.\nСабзавот ва полиз уруғчилиги тизимини ривожлантириш мақсадида ҳар бир минтақада камида 4–5 та уруғчиликка ихтисослашган фермер хўжаликларини ташкил этиш режалаштирилмоқда. Шунингдек, сабзавот ва полиз уруғчилиги бўйича селекция ишларини янада кучайтириш, фермер ва деҳқон хўжаликларини серҳосил, сифатли уруғликлар билан таъминлаш мақсадида Ўзбекистон Сабзавот-полиз экинлари ва картошкачилик илмий-тадқиқот институтида биотехнология лабораториясини ўрнатиш кўзда тутиляпти. Натижада 2011 йилда 20,5, 2012 йилда 45,5, 2013 йилда 50 тонна супер элита ва элита сабзавот-полиз уруғлари етиштирилади.\nЮқоридаги чора-тадбирлар яқин келажакда ўз самарасини беради, албатта. Бу эса етиштирилган мева-сабзавот маҳсулотларини сақлаш, уларни халқимиз дастурхонига сархиллигича етказиб беришни таъминлайди. Маҳсулотларни сақлаш бўйича 2011–2015 йилларда умумий сиғими 120,8 минг тоннадан ортиқ замонавий музлаткичли омборхоналар қуриш режаси ишлаб чиқилган. Бу аҳолини мева-сабзавот маҳсулотлари билан узлуксиз таъминлаб бориш, бозорларда нарх-наво барқарорлигини сақлаш, мамлакат экспорт салоҳиятини оширишга хизмат қилади.\nТаъкидлаш жоизки, қишлоқ хўжалиги маҳсулотлари етиштиришни кўпайтиришнинг пойдевори — ер-сув муносабатлари, ирригация ва мелиорация соҳасида диққатга сазовор ишлар амалга оширилаётир. Кейинги йилларда юртимизда ирригация тизимини ривожлантириш, суғориладиган ерларнинг мелиоратив ҳолатини яхшилаш орқали экинларнинг ҳосилдорлигини оширишга қаратилган тамоман янги тизим шакллантирилди.\nСуғориладиган ерларнинг мелиоратив ҳолатини яхшилаш бўйича биргина 2010 йилда амалга оширилган тадбирлар натижасида 329,5 минг гектар майдонда ер ости сувлари сатҳини қишлоқ хўжалиги экинлари учун мақбул чуқурликда ушлаб туришга эришилди. Республика бўйича 2009 йилга нисбатан кучли ва ўрта шўрланган майдонлар 11,7 минг гектарга камайди.\nҚашқадарё, Бухоро, Навоий, Сурхондарё, Сирдарё, Жиззах вилоятлари, шунингдек, Марказий Фарғона ҳудуди ва Қорақалпоғистон Республикасида ирригация-мелиорация иншоотларини қайта тиклаш учун 2010 йилда халқаро молия институтларининг 62 миллион доллардан зиёд маблағи жалб этилиб, ўзлаштирилди. Мелиоратив тадбирлар амалга оширилган ҳудудларда фақатгина 2009–2010 йилларнинг ўзида пахта ҳосилдорлиги 1,6–2,5, бошоқли дон экинлари ҳосилдорлиги 2–2,7 ц/га.\nҚишлоқ хўжалиги юмушларини бажаришни техникасиз тасаввур қилиш қийин. Давлатимиз раҳбарияти бу масала нақадар муҳим аҳамият касб этишини инобатга олиб, соҳани замонавий техника воситалари, машина-механизмлар билан таъминлашга устувор вазифа сифатида ёндошмоқда. Қишлоқ хўжалигини техника билан таъминлашни давлат томонидан қўллаб-қувватлаш жамғармаси томонидан ажратилган маблағлар ҳисобига ўтган йили юртимиздаги қишлоқ хўжалиги машинасозлиги корхоналарида ишлаб чиқарилаётган 1900 донадан кўпроқ техника воситалари лизинг шартлари асосида етказиб берилди. Бунинг учун жами 80 миллиард 4 миллион сўм маблағ молиялаштирилди.\nШу ҳисобдан, 1500 дона ТТЗ русумли трактор, 133 дона «Кейс» русумли трактор, 109 дона «Клаас» русумли трактор ва «Доминатор–130» ғалла комбайнлари сотиб олинди.\nБу борада амалга оширилаётган ишларни бугунги кун талабларига тўла жавоб беради, деб бўлмайди. Соҳани модернизациялаш ва техник жиҳатдан қайта қуроллантиришда биринчи навбатда, чет элнинг энг илғор компания ва фирмалари билан ҳамкорликни янада мустаҳкамлаш зарур.\nАграр соҳа ходимларининг бугунги меҳнатлари замирида қишлоқ хўжалик маҳсулотлари етиштиришни кўпайтириш орқали юртимиз иқтисодиётини янада ривожлантириш, халқимизнинг озиқ-овқат хавфсизлигини таъминлаш, турмуш фаровонлигини оширишдек юксак вазифалар мужассам.


Қиёмул лайл | ukkosha.shosh.uz\nБош саҳифа » Мақолалар » Қиёмул лайл\nАбдуллоҳ ибн Амр ибн Ос розияллоҳу анҳудан ривоят қилинди. Расулуллоҳ соллаллоҳу алайҳи васаллам «Кимки тунда (намозда) ўн оят тиловат қилса ғофиллардан деб ёзилмайди, агар юз оят ўқиса итоат қилувчилар қаторида ёзилади, кимки минг оят тиловат қилса улуғ ажрни ҳосил қилувчилардан деб ёзилади», дедилар. Абу Довуд ривояти.\nШарҳ: Ким кечаси туриб таҳажжуд, нафл намозларида Қуръондан ўн оят ўқиса номаи амолига Аллоҳнинг зикридан ва тоатидан ғофиллардан деб ёзилмаслиги, агар юз оят ўқиса ибодат қилувчи, тоатда доим бўлувчи, кечани қоим қилувчилардан деб ёзилиши, агар минг оят ўқиса улуғ, беҳисоб қийрот-қийрот ажрни ҳосил қилувчилардан деб ёзилиши зикр қилинган.\nБу ҳадисда Қуръонни тунда, хусусан, тунги намозларда ўқишга кўпроқ эътибор қаратиш кераклиги таъкидланмоқда.\nМўмин киши кечани Аллоҳнинг ибодати ва Қуръон тиловати, зикр ва илм талабида қиёмул лайлда ўтказиши бу унинг шарафидир.\nРасулуллоҳ соллаллоҳу алайҳи васаллам «Мўминнинг шарафи кечани қоим қилишлигидадир», деб марҳамат қилганлар.\nБошқа бир ҳадисда, Расулуллоҳ соллаллоҳу алайҳи васаллам:\n«Эй инсонлар! Саломни орангизда кенг ёйинглар, таом улашинглар, қариндошлар билан алоқани боғланглар ва тунда, одамлар ухлаётган пайтда намоз ўқинглар, шунда жаннатга саломат ҳолда кирасизлар», деганлар.\nЯна бир ҳадисларида:\n«Роббнинг бандага энг яқин бўладиган ҳолати кечанинг охирги қисмидадир. Агар ўша соатда Аллоҳни зикр қилувчилардан бўла олсанг, шундай бўл!», деганлар. Аллоҳ таоло Қуръони Каримда шундай марҳамат қилади:\n«Тунда (кечани баъзисида) уйғониб, ўзингиз учун таҳажжуд (нафл) намозини ўқинг! Шоядки, Роббингиз сизни (Қиёмат кунида) мақтовли мақомда тирилтирса» («Исро» сураси, 79-оят).\nАллоҳим барчамизни ўзингни тоат-ибодатингда бардавом қилгин, кечани ўзингни ибодатингда Қуръон тиловати билан ўтказишни насиб қилгин.\nАбдуссомад Ҳабибуллох ўғли тайёрлади\nАввалги: Умар розияллоҳу анҳунинг илм олишда шериги билан навбатлашгани ҳақида\nКейинги: Закотни муддатидан аввал бериш, карантинга амал қилиш зарурлиги ва нархни сунъий ошириш, миш-миш тарқатиш жоиз эмаслиги ҳақида


Украинадаги урушнинг 78-куни ўтди.\nГерманиянинг Франкфурт аэропортида Полшадан 30 нафар украиналик ярадор аскар олиб келинишини кутиб турган тез тиббий ёрдам машиналари. Фото: AP Photo/Michael Probst\nУкраинада уруш бўйича сўнгги маълумотлар\nThe Wall Street Journal Киев областидаги Мотижин ва Ясногородка посёлкалари ўртасидаги «ўлим йўли» ҳақида хабар берди — у ерда 37 кишининг жасади топилган.\n«Азов» полки командири Святослав Паламар «Азовстал» заводи ҳудудида тинч аҳоли вакиллари қолмаганини айтди — уларнинг барчаси эвакуация қилинган. Украина ҳукумати «Азовстал» ҳимоячиларини россиялик ҳарбий асирларга алмашишга тайёрлигини айтган.\nУкраина Қуролли кучлари Бош штаби эрталабки маълумотларида россияликлар Донбассда ҳужум қилаётгани, Харков атрофида эса мудофааланаётгани ҳамда чекинаётгани, бошқа жойларда отишмалар давом этаётганини маълум қилди.\nАмерикадаги урушларни тадқиқ қилувчи институт 12 май кунидаги вазият бўйича қилган таҳлилида Россия армияси Изюм жанубидан бостириб кириб, украинларнинг Донбассдаги йирик гуруҳини қуршовга олиш режасидан воз кечишга мажбур бўлгани ва энди кичикроқ кўламдаги вазифалар тўғрисида қайғураётгани айтилган.\nФинландия ташқи ишлар вазири Пекка Ҳаависто мамлакат катта эҳтимол билан кейинги ҳафтадаёқ НАТОга аъзо бўлиш тўғрисида ариза топшириши ва ўша вақтда бу ишни Швеция ҳам қилиши кутилаётганини айтди.\nПилипчатино осмонида ракеталардан қолган излар. Ҳозирда Донбассда фаол ҳарбий ҳаракатлар давом этмоқда\nПилипчатинодаги уй артиллерия зарбаларидан кейин\nБахмут шаҳрида Россия ҳарбийлари томонидан ўққа тутилган уй вайроналари орасида чақалоқ каравоти кўринмоқда\nУруш даврида бомбапанагоҳ сифатида фойдаланилаётган метро бекати. Украин ҳарбийлари ҳозирда Харков атрофида муваффақиятли юриш қилмоқда\nМетро бекатларидан биридаги вагонда яшаётган қиз\nАдабиёт кафедраси доценти Михайло Сподарец уйининг ертўласидан туриб талабаларига онлайн дарс ўтмоқда\nЗапорожье области, Камишеваха посёлкаси\nМаҳаллий аҳоли вакили зарбага учраган уйини тозаламоқда. Запорожье маъмуриятига кўра, аҳоли яшовчи район ўққа тутилиши оқибатида камида бир киши вафот этган.\nЗарбалар оқибатида уйи вайрон бўлган камишевахалик кекса ёшли аёл\nКиев марказида самокатда ҳаракатланаётган ёшлар. Шаҳар мэри Владимир Кличко ҳозирча шаҳарга қайтмоқчи бўлаётганларнинг хавфсизлиги тўлиқ таъминланмаганини айтиб келмоқда. Унинг сўзларига кўра, пойтахт ҳамон «Россиянинг асосий мақсади» бўлиб қолмоқда.\nЁнилғи қуйиш шохобчаси томон ўз автомобилини итариб бораётган кишилар. Украинада — ёнилғи танқислиги кузатилмоқда. Киевдаги шохобчаларнинг ярми ёпилган.\nКиев атрофидаги жангларда яксон этилган рус танки пойтахтда кўргазмага қўйилди\nМариуполда зарбалар вақтида вайрон бўлган кўп қаватли уй. Шаҳар россиялик ҳарбийлар томонидан ишғол этилган, аммо «Азовстал» заводида жойлашган украин ҳарбийлари қаршилик кўрсатишда давом этмоқда.\nДХР ФВВ ходимлари Мариупол учун шиддатли жанглар вақтида вайрон бўлган Драматик театр биноси ҳудудида ишламоқда. Бу ерга юзлаб кишилар яширинган вақтда бинога бомба ташланган. Фото: AP Photo\nРубежное, Луганск облати\nШаҳар кўчаларидан биридаги мозор. Рубежное «Халқ коменданти» («Камброд» номли) РИА Новости агентлигига шаҳар ЛХР кучлари назоратида эканини айтган, аммо шаҳар учун жанглар давом этмоқда.\nМаҳаллий аҳолига егулик тарқатилиши. Фото: Станислав Красильников / ТАСС\nШаҳарнинг кўриниши. Фото: Станислав Красильников / ТАСС\nКун ботиш вақтида сайрга чиққан жуфтлик. Днепрга ҳозиргача Украинанинг бошқа ҳудудларидан 90 мингга яқин киши кўчириб келинган.


Ўзбекистонда ўқувчилар барча дарслар тугамагунча хонадан чиқарилмаслиги белгиланди | Qalampir.uz\nЎзбекистонда ўқувчилар барча дарслар тугамагунча хонадан чиқарилмаслиги белгиланди\nЖамият\t03 Сентябрь 14:54 8448\nЎзбекистондаги 10 мингга яқин умумий ўрта таълим мактабларида янги ўқув йилини пандемия шароитида бошлашга тайёргарлик кўрилмоқда. Дарслар анъанавий ва гибрид усулида ташкил этилади. Машғулотлари қай тарзда ва қандай ўтиши ҳақида Халқ таълими вазирлиги Матбуот котиби Лайло Рустамова маълумот берди.\nУнга кўра, дарс машғулотлари эрталаб соат 8:00 дан кеч соат 17:30 гача ташкил қилинади. Болаларнинг бир вақтда тўпланиб қолишларининг олдини олиш мақсадида дарсларнинг бошланиши табақалаштирилган ҳолда амалга оширилади. 1-4 синфлар мактабга соат 08:00 гача, 5-8 синфлар соат 08:30 гача ҳамда 9-11 синфларнинг келиши соат 09:00 гача алоҳида эшиклардан ижтимоий масофа сақлаб, тана ҳароратини ўлчаган ҳолда амалга оширилади.\nДарслар “Синф системаси”да яъни, барча дарслар бир синф учун бир хонада олиб борилади. Бошланғич синф ўқувчилари синф раҳбарлари томонидан мактабнинг асосий дарвозаси ёнида кутиб олинади ҳамда кузатилади. Ота-оналарнинг мактабга кириб чиқиши тақиқланади.\nТаъкидланишича, дарслар оралиғидаги танаффуслар вақтида қўнғироқ чалинмайди. Барча дарслар тугамагунга қадар ўқувчилар синфлардан чиқарилмайди. Улар танаффус вақтида хонада ўтказадилар. Синфхоналар кўчадаги ҳаво ҳароратидан келиб чиққан ҳолда шамоллатиб борилади.\nAввалроқ, Ўзбекистон Республикасига коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича Республика махсус комиссиясининг жорий йил 1 сентябрдаги қарорига асосан умумий ўрта таълим мактабларида 2020-2021 ўқув йили 14 сентябрдан бошланиши ҳақида хабар берилган эди.\n25 Октябрь 10:08 49327\n25 Октябрь 14:58 43581\n25 Октябрь 08:27 31613\n25 Октябрь 14:27 19199\n26 Октябрь 11:42 18944


ЎзА - Осиё ўйинлари тарихига назар\n19.08.2018 08:55 Чоп этиш версияси\nИндонезиянинг Жакарта ва Палембанг шаҳарларида ҳисоб бўйича XVIII Осиё ўйинлари тантанали очилди.\nШу ўринда Осиё ўйинлари тарихига назар ташласак.\nМазкур беллашувларга 1951 йилда асос солинган. Мусобақа Осиё Олимпия кенгаши шафелигида ташкил этилиб, унда фақатгина сариқ қитъа атлетлари ўзаро баҳслашади. Бу ерда ҳам худди замонавий олимпия ўйинларида бўлгани каби ғолиб спортчилар олтин, кумуш ва бронза медаллари билан тақдирланишади. Ушбу беллашувларнинг ўтказилишига Узоқ шарқ ўйинлари асос бўлиб хизмат қилган, десак хато бўлмайди. Олис 1913 йилда Япония, Филиппин ҳамда Хитой атлетлари Манилада ўзларининг илк бирдамлик ўйинларида ғолиблик учун баҳс олиб боришган. Узоқ шарқнинг бошқа давлатлари эса кейинроқ ушбу мусобақага қўшилган. Аммо, иккинчи жаҳон уруши бошлангач бу ўйинлар тўхтаб қолади.\nИккинчи жаҳон уруши тугагач Осиёнинг кўплаб давлатлари мустақилликка эришади. 1948 йил Буюк Британиянинг Лондон шаҳрида ўтказилган XIV ёзги олимпия ўйинлари вақтида Осиё қитъаси вакиллари ўзларининг мусобақасини ўтказиш борасида келишиб олишади ва ниҳоят 1951 йил Ҳиндистоннинг Нью-Деҳли шаҳрида тарихий Осиё ўйинлари ўтказилади. Унда атиги 11 та давлат атлетлари ғолиблик учун баҳс олиб боришади. Аммо йилдан йилга мусобақанинг нуфузи ортади ва табиийки, унда иштирок этувчи мамлакатлар, шу билан бирга спортчилар сони ҳам ўсиб боради. 1954 йилдан эса Осиё ўйинлари ҳар тўрт йилда ўтказиладиган бўлди, худди олимпия ўйинлари каби.\n1990 йил Хитойнинг Пекин шаҳри мезбонлик қилган ҳисоб бўйича XI Осиё ўйинларида илк бор иштирокчи давлатлар сони 30 дан ортади. 1991 йилда собиқ Иттифоқ парчаланади ва Осиё Олимпия кенгаши Марказий Осиё давлатлари, хусусан Ўзбекистон, Қозоғистон, Қирғизистон, Тожикистон ва Туркманистон Республикалари ҳисобига кенгаяди ва ушбу мамлакатларнинг атлетлари 1994 йил Япониянинг Хиросима шаҳрида ўтказилган XII Осиё ўйинларига таклифнома олишади. Ўша йилги мусобақаларда илк бор иштирокчи давлатлар сони 42 тани ташкил этади ва бу кўрсаткич бугунги кунда 45 тага етган.\nШу кунга қадар ўтказилган Осиё ўйинларига сариқ қитъанинг 9 та давлати мезбонлик қилган. Булар Ҳиндистон, Филиппин, Япония, Индонезия, Тайланд, Эрон, Жанубий Корея, Хитой ҳамда Қатар давлатларидир. Тайланднинг Бангкок шаҳри эса беллашувларни тўрт марта қабул қилган ва бу борада мутлақ рекордчи саналади.\nШуниси қувонарлики, Марказий Осиё вакиллари Осиё ўйинларида йўқолиб қолишгани йўқ. Чунончи, Хиросимада ўтказилган беллашувларда Ўзбекистон ва Қозоғистон терма жамоалари норасмий умумжамоа ҳисобида кучли бешликдан жой олишган бўлса, мамлакатимиз чарм тўп усталари Япония яшил майдонларида барча рақибларини мағлуб этган ҳолда шоҳсупанинг энг юқори поғонасидан жой олишган эди. Умид қиламизки, бу галги мусобақаларда ҳам Ўзбекистон терма жамоаси аъзолари мухлислари ишончини оқлашади.\nОтабек Эшмаматов тайёрлади


Қирғизистонда диний вазият мураккаб\nҚирғизистон Мудофаа кенгаши 3 февралда ўтган йиғинида мана шундай қарор чиқарди. Намозхон эканини айтиб келадиган президент Атамбаев эса кенгашда диний вазият мураккаблиги ҳал этилмаса қирғиз давлатчилигини йўқотиб олиш хавфи мавжудлигини таъкидлади.\nҚирғизистон Мудофаа кенгаши дин йўналишидаги бугунги давлат сиёсати дунёвий ва демократик давлат талабларига жавоб бермайди, деган хулосага келди. Йиғинда таъкидланишича, Қирғизистонда айрим диний ташкилотларнинг ўз ақидаларини даъват этиши оқибатида зиддият ва низоларга сабаб бўлувчи вазиятларни пайдо қилиши мумкин.\nПрезидент Атамбаевнинг фикрича, айрим диний оқимлар қирғиз маданияти ва қирғиз эли келажагига таҳдид солмоқда.\n-“Чала мулла дин бузар” деганларидек, айрим мусулмонсифатлар ислом дини билан Араб, Бангладеш, Покистон маданиятини чатиштириб, халқимиз маданиятини бузаяпти. Қадимий қирғиз халқига ёт маданият, урф-одатларни таклиф қилаяпти. Кўчаларимизда соқолларини осилтириб, шаравор кийганлар кўпайиб кетди, -деди Атамбаев.\nПрезидент фикрича, қирғизлар мусулмон экани билан бир қаторда қирғиз эканликларини ҳам унутмасликлари шарт. Агар бу вазият ўзгармаса “давлатимизни ва қирғиз халқини йўқотиб қўямиз", деб ҳисоблайди президент\n-Айрим мусулмон давлатларида сиёсатчилар диндан ўз манфаатлари йўлида фойдаланиб, динни қурол қилиб олган. Динчилар сиёсатга аралашганида давлат нима бўлишини Афғонистон, Ироқ, Миср, Сурия мисолида кўрсак бўлади. Қирғизистонда ҳам айрим сиёсатчилар айрим дин уламолари билан бирга динни сиёсатга аралаштирмоқчи бўлишаяпти. Бу салбий кўриниш. Бундай сиёсий ўфинларга чек қўйишимиз керак, -деди президент.\nМудофаа кенгашида чиқиш қилган айрим экспертлар Қирғизистонда диний вазиятни енгиллаштириш учун ханафий мазҳабини тарғиб ва ташвиқ қилиш, бу мазғаб вакилларини қўллаб-қувватлаш зарур деган фикрларни билдирдилар.\n-Бизнинг ханафий мазҳабимиз экстремизм ва террорчиликка йўл бермайди. Бу ўта толерантли мазҳаб. Шунинг учун ханафий мазҳабини қўллаб-қувватлаш орқали экстремистик кайфиятларни ва бошқа оқимларни йўқ қилдишимиз мумкин, -деди эксперт Ўрўзбек Молдалиев.\nҚирғизистон муфтийси вазифасини вақтинча бажарувчи Мақсатбек ҳожи Токтомушев ҳам экспертларнинг бу фикрларига қўшилишини билдирди. Муфтийнинг айтишича, Қирғизистонда ханафий мазҳабидан бошқа оқимларга тўсиқ қўядиган пайт етиб келган.\nШу муносабат билан Қирғизистонда 2020 йилгача мўлжалланган диний концепция ишлаб чиқиладиган бўлди. Бироқ бу концепциянинг амалга оширилиши ортидан диндорларнинг ҳуқуқлари қандай аҳволга тушади деган савол ҳозирча очиқ қолмоқда.


Пенальти ўйин тақдирини хал қилди | "NAVBAHOR" FUTBOL JAMOASINING RASMIY WEB SAHIFASI\nПенальти ўйин тақдирини хал қилди\nБугун Олий лига 17-тури доирасидан ўрин олган «Насаф» — «Навбаҳор» учрашуви бўлиб ўтди. 90 дақиқа давомида ҳужум уюштириб, барча урунишларини голга айлантира олмаган майдон эгалари фойдасига бош хакам икки бор пенальти қўйиб беришга қарор қилди. Ушбу стандарт вазиятлардан бири эса ўйин тақдирини хал қилди.\nЖамоамизнинг биринчи бўлимда ҳимоявий ўйин кўрсатишга мажбур бўлди. Зеро, баҳс рақиб майдонида бўлишини инобатга олган мураббийлар штаби қарши ҳужум тактикасига таянишганди. Учрашувнинг бошидаёқ "аждарлар" ҳисобда олинга чиқиб олишлари ҳам мумкин эди. Валентин Коваленко "Навбаҳор" жарима майдони ичида Артур Геворкянга нисбатан қўполлик ишлатилди деб топди ва 11 метрли нуқтгани кўрсатди. Бироқ, "Насаф" сардори бу имкониятдан фойдалана олмади. Аниқроғи, унинг зарбасини Петар Денчев қайтаришга муваффақ бўлди. Шундан сўнг ҳам Рўзиқул Бердиев шогирдлари ҳужумкорликни ошириб, Денчев дарвозаси олдида қатор хавфли вазиятлар содир этишди. Лекин, ҳимоячиларимиз ва легионер дарвозабонимизнинг бехато ҳаракат қилиши натижасида учрашув биринчи ярмида гол бўлмади.\nИккинчи таймда "Насаф" яна ташаббусни ўз қўлига олди. Бироқ, худди биринчи бўлим сценарийси каби мезбонларнинг барча урунишлари муваффақиятсиз якунланаверди. "Аждарлар"нинг ижро этган хавфли стандарт вазиятларини футболчиларимиз бартараф этишни уддасидан чиқиб келишганди. Аммо, 88- дақиқага келиб Валентин Коваленко яна "Навбаҳор" дарвозаси сари пенальти белгилади. Бу сафар Артурт Геворкян зарбасини қайтаришга Денчев ожизлик қилди. Иккинчи бўлимга қўшиб берилган дақиқаларда гарчи "навбаҳорчилар" Юсупов дарвозаси олдида босимни кучайтиришган бўлишсада, якунда ҳисоб ўзгармади.\n“Насаф” — “Навбаҳор” 1:0 (0:0).\nҚарши, "Марказий" ўйингоҳ, 3012 томошабин.\nҲакамлар: Валентин Коваленко, Ҳусниддин Шодмонов, Андрей Цапенко, Исҳоқ Ибрагимов.\n“Насаф”: 30. Ўткир Юсупов, 4. Мақсуд Каримов, 5. Ботир Қораев, 9. Илҳом Шомуродов, 17. Артур Геворкян, 19. Игорь Таран (41. Азамат Алланиязов, 65), 20. Эркин Бойдуллаев, 27. Илҳом Юнусов, 28. Шуҳрат Муҳаммадиев (7. Акрам Баҳритдинов, 79), 32. Ҳамза Каримов, 34. Фарруҳ Сайфиев (16. Алишер Юсупов, 66).\n“Навбаҳор": 1. Петар Денчев, 2. Алишер Саматов (11. Отабек Валижонов, 81), 5. Раҳматулло Бердимуродов, 6. Бахтиёр Ёқубов (Илҳом Бойдедаев, 57), 8. Азим Аҳмедов (88. Руслан Качур, 77) 22. Шаҳбоз Эркинов, 27. Роббим Ҳасанов, 29. Дилшод Жабборов, 33. Тоҳир Шамшитдинов, 44. Акбар Саттаев, 89. Бобир Акбаров.\nГол: А. Геворкян (88, пен).\nОгоҳлантиришлар: А. Саттаев (16), Р. Ҳасанов (32).


Навальний қайтишни истамоқда. «Шарите»дан биринчи фото. Сўнгги маълумотлар\nРоссиялик мухолифатчи сиёсатчи Алексей Навальний заҳарланганидан кейин илк марта инстаграмдаги саҳифасига пост қўйди. New York Times нашрининг ёзишича, у Россияга қайтмоқчи. Кремлдагилар сиёсатчининг соғлигидан хабар олиб туришнинг иложи бўлмагани ҳақида маълум қилди. Россия ташқи разведка хизмати раҳбари уни Россияда заҳарлашмаганини таъкидламоқда.\nКлиникадан биринчи фото\nАлексея Навальнийнинг инстаграмида у 20 август куни комага тушиб, Берлиндаги «Шарите» клиникасига ётқизилганидан буён илк сурати пайдо бўлди.\n14 сентябрь куни Навальний даволанаётган Берлиндаги «Шарите» клиникаси россиялик сиёсатчининг аҳволи яхшиланиб бораётгани, у сунъий нафас олдириш аппаратидан узилгани ҳақида маълум қилганди. Шифокорлар у қисқа муддатга ўрнидан тура олаётганини хабар қилишган. Бундан ташқари, бу Навальний ўзининг ҳолати ҳақидаги маълумотларни оммага етказишга шахсан ўзи рухсат берган илк ҳолат бўлди (бунга қадар бундай маълумотлар рафиқаси Юлия рухсати билан эълон қилиб борилаётганди).\n«Салом, бу Навальний. Сизларни соғиндим. Мен ҳали ҳам деярли ҳеч нарса қилолмаяпман, лекин кеча кун давомида ўзим нафас олдим. Бутунлай ўзим. Ҳеч қандай қўшимча ёрдамсиз, ҳатто томоғимга ўрнатилган мосламадан ҳам фойдаланмадим. Жуда ёқди. Ажойиб, кўпчилик етарлича баҳо бермаган жараён. Тавсия этаман», деб ёзган у постида.\nУнга илова қилинган суратда Навальний касалхона койкасида ўтиргани, ёнида рафиқаси Юлия, қизи Даря ва ўғли Захар акс этган.\nДушанба куни Германия ҳукумати Навальнийнинг организмида «Новичок» гуруҳига мансуб заҳар излари топилганини Франция ва Швециядаги лабораториялар ҳам тасдиқлаганини маълум қилганди. Немислар ҳукумати яна бир бор Россияни мухолифатчи билан нима бўлганини изоҳлашга чақирди.\nБерлиндаги BBC Russian мухбири хабар қилишича сиёсатчи даволанаётган «Шарите» клиникаси қаттиқ қўриқлов остида. Бу ерда доимий равишда полиция автобуси навбатчилик қилмоқда.\nБинога киришда - тўлиқ қуролланган полициячилар қўриқчилик қилмоқда, шунингдек, қўриқчиларнинг аксар қисми ранг қайтарувчи жилетлар кийишган.\nNYT: Навальний Россияга қайтмоқчи\nНавальний Германияда қолмаслиги ва Россиядаги миссиясини давом эттиришини билдирган. Бу ҳақда New York Times нашри Германия хавфсизлик хизмати органларидаги манбасига асосланиб хабар тарқатди.\n«У ўз ҳолатини, у билан нима рўй бергани ва ҳозир қаердалигини тўлиқ англамоқда. У Германияда қолмоқчи эмас. У ўз миссиясини давом эттириш учун Россияга қайтмоқчи», деган NYT суҳбатдоши.\nНавальнийнинг матбуот котиби Кира Ярмиш бу маълумотни тасдиқлаган.\nГазета маълумотига кўра, Навальний Германия прокуратураси вакиллари билан учрашган. Мулоқот чоғида у Россияга қайтиш истагини билдириб, Россия ҳукуматининг ишни биргаликда текшириш бўйича таклифини рад этган.\nГермания томони Навальнийнинг заҳарланиши билан боғлиқ санкцияларнинг турли вариантларини кўриб чиқмоқда, жумладан, алоҳида шахсларнинг мамлакатга кириши тақиқланиб, уларнинг банк активлари музлатилиши мумкин. Берлин бу борада Евроиттифоқ давлатларининг қўллаб-қувватловига умид қилмоқда.\nКремль: Путин Навальний билан учрашмайди\nКремлдагилар Навальнийнинг Россияга қайтишидан хурсанд бўлишади, аммо на Путин, на президент маъмурияти ходимларидан кимдир у билан учрашишни режалаштирган. Россия президенти матбуот котиби Дмитрий Песков New York Times мақоласини шундай шарҳлади.\n«Агар берлинлик шифокорлар унинг соғлигидаги барча салбий оқибатларни бартараф этишган бўлса, албатта, барча хурсанд бўлади», деган Песков.\nУ Кремль Навальнийнинг ҳолатидан доимий равишда хабардор бўлиб турдими дея берилган саволга рад жавобини берган.\n«Йўқ, афсуски, биз Навальнийнинг соғлигидаги ўзгаришларни кузатиб туриш имконига эга бўлмадик. Бизда бунинг ҳеч қанақа имкони бўлмади», деган Песков.\nШу ўринда у Навальний Россияга қайтгач, Путин билан ёки Кремль вакиллари билан учрашиши эҳтимоли ҳақидаги саволга жавоб берган.\n«Биз бундай учрашувга сабаб ва зарурат кўрмаяпмиз, шунинг учун, бундай учрашув бўлмайди», деган у.\nНавальний шифохонага ётқизилганидан буён Песков илк марта уни фамилияси бўйича атади - ўтган вақт давомида уни «Берлиндаги бемор» ва «Россия фуқароси» деб атаб келаётганди.\nНаришкин: Навальний Россиядан заҳарланмаган ҳолда учган\nРоссия ташқи разведка хизмати раҳбари Сергей Наришкин мамлакатдаги барча «Новичок» захиралари йўқ қилинганини маълум қилди. У шунингдек, Навальний мамлакатдан кетаётганида унинг организмида заҳарловчи моддалар бўлмаганини таъкидлади.\n«Факт шундаки, Алексей Навальний РФ ҳудудидан учиб кетаётганида, унинг организмида қандайдир заҳарловчи моддалар мавжуд бўлмаган. Шу туфайли, албатта бизда немислар томонига кўплаб саволлар бор», дея Наришкиннинг сўзларини келтирган ТАСС агентлиги.\nГерманиядаги Der Spiegel нашри ўз манбаларига асосланиб, Германия хавфсизлик хизмати ходимлари фикрича, Навальнийнинг заҳарланиши ортида Россия махсус хизматлари турган бўлиши мумкинлиги, бундай модда фақат уларда борлиги ҳақида хабар тарқатганди. Кремлдагилар буни Россияга қарши асоссиз айблов деб аташган.\nАввалроқ Германия лабораторияси хулосалари Франция ва Швецияда ҳам тасдиқлангани маълум бўлганди. Французлар президенти Эманнуэль Макрон Владимир Путин билан телефон мулоқотида бу масалада сўз очиб, Навальнийга жанговар заҳарловчи модда қўллангани ҳақида айтган ва бу ҳолатга изоҳ талаб қилганди.


Тадбиркорлар: "Мол мозор"ни деб "Молочная кухня" ёпилаяпти, прокуратурани деб Сергели ярмаркаси синди\nТадбиркорлар 11 сентябрь куни Тошкентда матбуот анжумани ўтказди.\nАнжуманда “қорамоллар қабристони” бўлган деган сабаб билан бузилиши кутилаётган "Молочная кухня" корхонаси раҳбари ҳамда бузилган Сергели ярмаркасида ишлаган тадбиркорлар ўз ҳуқуқларини ҳимоя қилишни сўраб, президент Мирзиёевга ёзган мурожаатини ўқиб берди ва журналистлар саволларига жавоб қайтаришди.\nЎзбекистон Соғлиқни сақлаш вазирлиги Санитария-эпидемиология маркази мутахассисларининг шу йил апрель ойида берган хулосаларига кўра, пойтахтнинг “Бодомзор” маҳалласига туташ “Шиблий” маҳалласи ҳудудида қорамоллар қабристони бўлган.\nСЭС вакиллари хулосаларига кўра, санитария хусусиятларидан келиб чиқиб, бундай ҳолатда халқ орасида “Молочная кухня” номи билан танилган йирик тадбиркорлик субъекти фаолияти тўхтатилиши керак.\nМатбуот конференцияси орқали президент Шавкат Мирзиёевга мурожаат қилган тадбиркорлар вакили, "Молочная кухня" раҳбари Шуҳрат Қаюмов нафақат тадбиркорларнинг ақлини шоширадиган, балки оддий одамларнинг ваҳимасига, жамоанинг нотинчлигига сабаб бўладиган бу маълумотларнинг ҳаққонийлигига изоҳ сўрамоқда.\n“2 йилдан бери маҳаллий маъмурлар, санитарлар билан судлашиб, пойтахт марказидаги афсонавий “қорамоллар қабристони”га оид маълумотларга аниқлик кирита олмаяпмиз. Ахир, бу қандай гап? Модомики, шундай иддао мавжуд экан, менинг тадбиркорлик субъектим фаолиятидан қатъи назар жамоат хавфсизлиги учун ҳам бу афсонага аниқлик киритилиши керак-ку?!” дейди Шуҳрат Қаюмов.\nАнжуман аввалида тарқатилган матбуот хабарномасига кўра, табиий сут ва сут маҳсулотлари ишлаб чиқарувчи йирик корхона фаолиятининг тўхтатилиши ортидан 200 дан ортиқ ишчи кўчада қолмоқда.\nКорхона раҳбарининг айтишича, давлат ўта рентабелли бўлган мазкур корхона туфайли ҳар ойда тушадиган миллиардлаб сўмлик солиқдан маҳрум бўлади. Корхона ишчиларининг болалар учун қурилган болалар боғчаси тугатилади.\nМатбуот анжуманининг яна 10 дан ортиқ иштирокчиси “Сергели ярмаркаси” савдо мажмуаси ўрнига Сергели туман прокуратураси қурилиши оқибатида 2000 дан ортиқ тадбиркор синганини, уларга на товон пули, на фаолиятини давом эттириш учун ер ажратилганини жамоатчиликка билдиришди.\nМаълум бўлишича, Сергели ярмаркасининг йирик миқдорда солиқ тўлаб, ишлаб турган савдо иншоотлари ва деҳқон бозори ўрнида Сергели тумани прокуратурасининг маъмурий биноси қурилиши бошланган. Шу муносабат билан бу ердан ҳайдаб чиқарилган тадбиркорлар суд-ҳуқуқ идораларида саргардон.\n“Биз тадбиркорларни Тошкент шаҳрининг янги прокурори Валиев қабул қилиб, 10 кун муддатда бизнинг ҳуқуқ ва манфаатларимиз тикланишига ваъда берди. Бироқ кейинчалик юқоридан босим бўлган шекилли ваъдасидан тонди. Ҳолбуки, биз тадбиркорлар Ўзбекистоннинг собиқ раҳбари Шароф Рашидов томонидан асос солинган ярмарка ривожига 20 миллиард сўмдан ортиқ ички инвестициялар киритмоқчи эди. Ҳайронмиз, бу президент Мирзиёевга нисбатан саботажми?” деди тадбиркор Гўзал Расулова.\nМатбуот анжумани довомида тадбиркор Шуҳрат Қаюмов ўзининг хусусий капиталига қурилган “Молочная кухня” ўрнида Беларус билан қўшма фармацевтик компания қурилиши ҳақида маълумотларга эга эканини иддао қилди.\n“Кўринмас ва қудратли бир амалдор бизнинг хусусий мулкимиз жойлашган ерни хорижликларга ваъда қилган. Шу боисдан ҳам судлар, ҳуқуқни муҳофаза қилиш органлари зимдан бошқарилмоқда. Агар айбимни, қоунбузарлигимни топиб беришса, шу ердан икки қўлимни кўтариб чиқиб кетаман. Биргина шу йилнинг 8 ойида давлатга 2 миллиард143 миллион солиқ тўладим. Маҳаллий тадбиркорга бундай муносабатни кўрган бирор хорижий инвестор мамлакатга кирмайди. Гапларимнинг тадбиркорни ўзи елкасида кўтариб юришни ваъда қилган президент Мирзиёевга етиб боришини хоҳлардим” деди Шуҳрат Қаюмов.\nМатбуот анжуманига таклиф қилинган Ҳукумат, Бош прокуратура, парламент вакиллари келишмади.


УШЛАЙДИ, ЖАРИМА УНДИРАДИ, ҚЎЙИБ ЮБОРАДИ\nёхуд мардикор бозоридаги ишсизларни ким ҳимоя қилади?\n…Пойтахтимизнинг Қўйлиқ мавзеси яқинидаги мардикор бозори расмий номи — Вақтинчалик ишларни ташкил этиш бюроси, Махсус ажратилган жойда мардикорлар (аксарияти ёш йигитлар) ҳар бир машинага, йўловчига олазарак боқиб, иш илинжида турибди.\nСекин улар сафига қўшилдим. Беш-олтита бўлиб, ўзаро гаплашиб турган эдик ҳамки, бирдан ҳамма ҳар томонга қоча бошлади.\nЙўл четига келиб тўхтаган автобусдан тушган ички ишлар ходимларини кўргач, нима бўлаётганини англагандек бўлдим. Қочган қочиб қутилди. Қолган мардикорлар автобусга чиқарилди. Тутилганлар орасида камина ҳам бор. Автобусда ўтирганлар «ҳужжатинг қани, прописканг борми?» қабилида сўроққа тутилди. Навбат менга етиб келганда...\nВоқеанинг нима билан якун топганига ҳали қайтамиз. Унга қадар мардикор бозорида бугун гувоҳи бўлаётганимиз айрим масалалар ҳақида сўз юритсак.\nАвваламбор, мардикор деганда, айримлар кўз олдига ўқимаган, осон пул топишга ишқибоз, дангаса одам келади. Устига-устак, ҳозирги кунда айрим мардикорларнинг арзимаган пул ёки буюм туфайли жиноятга қўл ураётгани ҳақида бот-бот эшитиб турибмиз. Тўғри, гуруч курмаксиз бўлмаганидек, улар орасида шундайлари ҳам йўқ эмас.\nЛекин бу билан уларни ёппасига ёмонотлиққа чиқариш адолатсизлик. Уларнинг аксарияти, рўзғор тебратиш, кун бўйи топган уч-тўрт сўмини бола-чақасига ҳалол едириш мақсадида кўчага чиққан. Уларнинг орасида илм-ҳунарли, касб-корли, ҳатто, олий маълумотлисини ҳам учратдик. Шунга қарамай, улар тирикчилик йўлида бир қанча қийинчиликларга дуч келмоқда. Бу қандай муаммолар дейсизми? Келинг, яхшиси, бир бошдан таҳлил қилайлик.\n— Ёшим 55 да, қўлимда касбим бор, — дейди Косон туманидан иш излаб келган Собир Қўлдошев. — Йигирма йилча ўз ҳудудимда ҳайдовчилик қилдим. Икки қизимни турмушга берганман. Кенжа ўғлим шартнома асосида шифокорликка ўқияпти. Бу йил битиради. Қўйлиқ бозори яқинида кунига беш минг сўмдан тўлаб тунаймиз. Гоҳида иш бор, баъзида бўлмайди. Қолаверса, ёшим катталиги боис, мени ҳар ким ҳам ишга олиб кетавермайди.\nБизнинг энг катта муаммомиз — прописка. Тошкентда ҳеч ким бегонани прописка қилмайди. Буни ҳамма яхши билади. Шу боис Яшнобод тумани ички ишлар бўлими ходимлари кунда-кунора идорага олиб боришади-да, худди жиноятчи билан гаплашгандек муомала қилишади. Шахсимни аниқлаб, жарима солиб, икки-уч соатдан сўнг қўйиб юборишади. Бу ҳолат тез-тез содир бўлиб туради. Сира тушунмайман, ахир бу ерга ишлаш учун келганмиз, жиноят қилиш учун эмас-ку!\n— Яшнобод тумани Вақтинчалик ишларни ташкил этиш бюросидан 2017 йил 22 ноябрь куни бир ойлик рухсатнома олдим, — дейди яна бир пропискасиз фуқаро Тоштемир Сувонов. — Бу дегани шунча муддат пойтахтда эмин-эркин юришим ва ишлашим мумкин. Афсуски, ички ишлар ходимлари қўлимда шу ҳужжат борлигига қарамасдан, мени ушлаб олиб кетди ва 86 минг сўм жарима солди. Энди ўйланг: ўзи ҳар доим иш бўлавермайди. Бунақада биз рўзғорни тебратамизми ёки жарима учун ишлаймизми? Ўз яшаш жойимизда иш бўлмаса, қаерга борайлик? Ёки бошқаларга ўхшаб, чет элга кетайликми?\n— Яшнобод туманидаги Вақтинчалик ишларни ташкил этиш бюросидан рўйхатдан ўтганман, — дейди оққўрғонлик Аҳмадали Ҳотамов. — 2017 йил сентябрь-октябрь ойларида Пскент туманидаги бир хонадоннинг етти минг квадрат метр уйини сувоқ қилдим. Афсуски, уйнинг эгаси иш ҳақимни тўлалигича бермади. Кимга мурожаат қилсанг қилавер, деб ҳайдаб солди. Мен ўша жойнинг маҳалла инспектори ва оқсоқолига мурожаат қилдим. Улар пулингизни ундириб берамиз дейишди-ю, аммо ваъдасини бажармади. Шундан сўнг, бюрога арзимни айтдим. Лекин фойдасиз. Мана, орадан уч ой ўтяпти ҳамки, менга ҳеч ким ёрдам бермаяпти. Агар бюро бизни ҳимоя қила олмаса, пулимизни ундириб бермаса, рўйхатдан ўтказишини нима кераги бор?\n— Низомий номидаги Тошкент давлат педагогика университетининг учинчи босқич талабасиман, — дейди ўзини Даврон Комилов, деб таништирган йигит. — Дарсдан бўш вақтларимда ота-онамга оғирлик қилмасин, деб ишлашга чиқаман. Яшнобод тумани вақтинчалик ишларни ташкил этиш бюросидан бир марталик рухсатнома олсак-да, улар бирор марта бизни ҳимоя қилганини эслай олмайман. Қанчадан-қанча мардикор ишлаган ҳақини ололмай, сарсон-саргардон юрибди. Икки ўртада алданганимиз қолади, холос.\nАслида улар ҳақ-ҳуқуқимизни ҳимоя қилиши керак эмасми? Нега бундай вазиятларда меҳнат вазирлиги ёки ички ишлар ходимлари бизни ҳимоя қилмайди? Аксинча, осонгина жарима солади. Аввало, меҳнат бозорида барча шароитларни яратиб, кейин биздан қонуний ишлашни талаб қилишлари керак эмасми?\nФақат буйруқни бажариш замоними?\nКўриб турганингиздек, муаммо кўп. Ҳар куни эрталаб Яшнобод тумани ички ишлар ходимлари автобусда келади-да, тўғри келган мардикорни ушлаб олиб кетади. Ушбу вазиятга ойдинлик киритиш мақсадида мардикор бозорига «ўз вазифасини бажариш» учун келган ички ишлар ходимларига мурожаат қилдик. Афсуски, ҳолат юзасидан жўяли жавоб берадиган ходимни тополмадик. Улар «Биз буйруқни бажаряпмиз, раҳбариятга мурожаат қилинг», дейишдан нарига ўтмади. Мазкур жойга бириктирилган ички ишлар бўлимига бориб, юқоридаги ҳолатлар бўйича изоҳ сўраганимизда, ўша жойнинг раҳбари Ўзбекистон Республикасининг Жиноят кодекси бўйича иш кўрилаётгани, батафсил тушунтириш олишимиз учун юқори ташкилотлардан рухсат олиб келишимизни айтди. Хўш, бу ҳолатни қандай изоҳлаш мумкин?\nСир эмаски, чекка ҳудудлардан пойтахтга ишлаш ёки яшаш учун келган фуқаро борки, прописка муаммосига дуч келади. Аслида шу заминнинг фуқароси бўла туриб, ўз юртида эмин-эркин юра олмаслик қай даражада тўғри? Назаримизда, чекка-чекка ҳудудлардан пойтахтга бир марталик иш излаб келаётганлар ҳақида ҳам қайғурадиган вақт келди.\nЙиллар давомида тузилмаган шартнома\nМардикорларнинг бюро фаолияти юзасидан билдирган ҳақли эътирозларини инобатга олган ҳолда, Яшнобод тумани Вақтинчалик ишларни ташкил этиш бюросига мурожаат қилдик. Мазкур бюро раҳбари Саидраҳим Нурматовнинг айтишича, улар рўйхатдан ўтган ва ишга кетаётган вақтда ишга ёллаган шахс билан шартнома тузган фуқаронигина ҳимоя қила олар экан. Агар мардикор ишга ёлловчи билан ўзаро оғзаки келишса, бундай вазиятда бюро унинг ҳақ-ҳуқуқини ҳимоя қилиш ваколатига эга эмас эмиш. Шунинг учун ҳар бир мардикор бир ойлик рухсатнома олиши ва қаерга ишга боришидан қатъи назар, иш берувчи билан шартнома имзолаши шарт қилиб белгиланган. Агар шундай йўл тутилса, ҳеч қандай муаммо вужудга келмаслигини таъкидлади.\nМайли, қоида шуни талаб этади ҳам дейлик. Аммо мутасаддидан «мардикорлар орасида шартнома тузиб кетганлари борми?», деб сўраганимизда у бизга беш-олти йил давомида тузилган биронта ҳам ҳужжат топиб бера олмади. Буни қандай изоҳлаш мумкин? Демак, мазкур тартиб бўйича иш юритиш ё мардикорга, ёки бюрога малол келади. Ёхуд бу номигагина ишлаб чиқилган тартиб, холос.\nАслини олганда бюро вилоятдан келиб, вақтинчалик, бир марталик ишларни бажарувчи фуқароларнинг меҳнат фаолиятини тартибга солиши, улар учун зарур барча шарт-шароитни яратиши, бир марталик ишлар билан таъминлашга кўмаклашиш каби вазифаларни бажариши керак. Бироқ амалда бирор ишни кўрмадик. Савол туғилади: ўз функциясини бажармаётган экан, бундай ташкилотни тузишдан мақсад нима?\nМаълумотларга қараганда, мамлакатимизда содир этилаётган жиноятларнинг аксарияти айнан ишсизлик оқибатида келиб чиқмоқда. Демак, ҳар қандай жиноятнинг олдини олиш учун, аввало, ҳар бир туман мутасаддилари, маҳалла фаоллари ўз ҳудудидаги фуқароларнинг чин маънода ҳол-аҳволини ўрганиб, уларга ҳар томонлама кўмак бериши лозим. Бу борада давлатимиз томонидан бир қанча ҳужжатлар ҳам қабул қилинган.\nЎзбекистон Республикаси Вазирлар Маҳкамасининг 2017 йил 5 октябрдаги «Ўзбекистон Республикаси Бандлик ва меҳнат муносабатлари вазирлиги ҳузуридаги жамоат ишлари жамғармаси фаолиятини ташкил этиш тўғрисида»ги қарори айнан ҳудудлардаги ишсизларни моддий қўллаб-қувватлашга қаратилган. Қарорда ҳудудлар кесимида аҳолининг ишсиз қатламини аниқлаб, уларни вақтинчалик ва бир марталик жамоат ишларига жалб этиш ва муносиб ҳақ тўлаш кўзда тутилган.\nУнда Ўзбекистон Республикаси Меҳнат ва бандлик муносабатлари вазири ўринбосари Баҳодир Низомовнинг айтишича, ўтган йил давомида 11 минг 631 нафар ишсиз фуқаро иш билан таъминланди. Улар барча ҳудудларда ташвиқот ишларини ташкил этиб, аҳолини хабардор этаётганини алоҳида таъкидлади. Пойтахтимиздаги мардикор бозорларига ҳам борилаётгани, шу орқали улар иш билан таъминлаётгани ҳақида гапирди.\nБундан ташқари, Ўзбекистон ёшлар иттифоқининг йил якунларига бағишланган матбуот анжуманида ташкилот раҳбари олти ой мобайнида самарали ишлагани, чекка-чекка ҳудудларда учрашувлар ўтказгани, натижада тўрт ярим мингдан ортиқ ишсиз фуқаро иш билан таъминлангани, бу ишлар келгусида ҳам давом эттирилиб, аҳолининг чекка-чекка ҳудудларида доимий иш билан банд бўлмаган аҳоли қатлами, айниқса, ёшлар қамраб олиниши йўлида бир қатор режалар тузилгани ҳақида гапирди.\nЛекин мардикор бозорида иш топиш илинжида турган фуқароларнинг айтишича, шу вақтга қадар улар билан на вазирлик, на Ёшлар иттифоқи мутасаддилари учрашган. Лоақал, улар билан бирорта маҳалла раиси ҳам шуғулланмаган. Қисқаси, бу муаммога панжа ортидан қараб, «отангга бор, онангга бор» қабилида иш юритиб, фақат баландпарвоз гаплар, рақамлар билан аравани қуруқ олиб қочаётганга ўхшаймиз. Энг ачинарлиси, бу ҳолат ҳали-ҳануз давом этмоқда...\nБугун Президентимиз каттаю кичик раҳбарлардан баландпарвоз гаплар, нореал рақамларни эмас, аниқ амалий ишни, ҳеч бўлмаса, бир кишининг муаммосини амалда ҳал этиб, уни рози қилишни талаб қилмоқда. Оддий одамлар ичига кириш, уларни тинглаш борасида давлат раҳбарининг ўзи ўрнак бўлмоқда.\nДемак, тегишли вазирликлар раҳбарлари, туман ҳокимликлари биз кўтарган масалани атрофлича ўрганиб, мавжуд муаммоларни ҳал этиш чорасини кўради, деган умиддамиз.\n...Мақоламиз аввалидаги воқеага қайтсак: ички ишлар ходими журналист эканим, мардикор бозоридаги асл вазиятга гувоҳ бўлиб, кўрганларим ҳақида мақола тайёрламоқчилигимни билгач, автобусдаги мардикорларнинг фуқаролик паспортини дарҳол қайтариб берди. Улар билан худди қадрдонлардек суҳбатлашиб, меҳрибонларча кузатиб қўйди. Вақтинча ишларни ташкил этиш жойидан узоқлашар эканман, мардикорлар «ака, тез-тез келиб, биз ҳақимизда мақола ёзиб туринг», деб қолишди...\nPS: Мақоламиз саҳифаланаётган пайтда бутун Ўзбекистон аҳлини хушнуд этган воқеа юз берди. 22 январь куни Президентимиз Фармони билан қабул қилинган «Фаол тадбиркорлик, инновацион ғоялар ва технологияларни қўллаб-қувватлаш йили» Давлат дастурига мувофиқ, вақтинча ёки доимий пропискаси бўлмаган ёхуд турар жойи бўйича ҳисобда турмаган фуқароларни ишга олишга оид тақиқ бекор қилиниши белгиланди. Энди фуқароларимиз мамлакатимизнинг исталган ҳудудида, айниқса, Тошкент шаҳри ва Тошкент вилоятида ишга жойлашишда ҳеч қандай чекловларсиз ўз салоҳиятини рўёбга чиқариш имконига эга бўлади.\nШунингдек, Ўзбекистонда мавсумий ишларга (қурилиш, қишлоқ хўжалиги ва бошқа соҳаларда) жалб қилинганларни вақтинчалик рўйхатга олиш тизими соддалаштирилади, улар учун уй-жой ижараси, уй-жойдан текин фойдаланиш битимини тузиш талаби бекор қилинади. Давлатимиз раҳбари халқимизга яратиб берган йилнинг энг яхши мазкур янгиликларидан бири, шак-шубҳасиз, юқорида қандай муаммоларга йўлиқаётганини бизга сўзлаб берган юртдошларимизнинг мушкулини осон қилишига, пировардида, уларни йиллар давомида қийнаб келаётган муаммолар барҳам топишига ишониб қоламиз.


Боку “Евровидение”га мезбонлик қилмоқда\nОзарбайжон пойтахтида “Евровидение” халқаро мусиқа танлови бошланди ва сешанба куни 18 давлатдан келган ижрочилар танловнинг биринчи босқичда қатнашди.\nБу йилги халқаро мусиқа танловида 42 мамлакатдан вакиллар иштирок этмоқда.\nКеча бўлиб ўтган биринчи ярим финал натижаларига кўра, 18 давлатдан келган ижрочиларнинг 10 нафари танловнинг кейинги босқичига ўтди. Шундай қилиб, 22 куни “элакдан ўтган” Руминия (Mandinga), Молдова (Паша Парфений), Исландия (Грета Салоуме ва Йоунси), Венгрия (Compact Disco), Дания (Солуна Самай), Албания (Рона Нишлиу), Кипр (Иви Адаму), Юнонистон (Элефтерия), Россия (Бурановские Бабушки) ҳамда Ирландия (Jedward) вакиллари шанба кунги финал босқичида иштирок этиш ҳуқуқини қўлга киритдилар.\nПайшанба куни Бокуда иккинчи ярим финал бўлиб ўтади, 26 май куни эса “Евровидение-2012” якуни чиқарилади. Халқаро мусиқа танловининг шанба куни ўтажак финал босқичида томошабинларнинг овоз бериши йўли билан ғолиб аниқланади. Бу йилги “Евровидение”ни жаҳон бўйлаб 125 миллион одам томоша қилиши кутилмоқда.\nОзарбайжоннинг ўзида эса мухолифат вакиллари халқаро танловга келган хорижлик меҳмонларни мамлакатдаги инсон ҳақлари билан боғлиқ муаммоларга қаратишга интилмоқдалар, бироқ бу уринишларга расмийлар томонидан тўсиқлар қўйилмоқда. Хусусан, душанба куни Бокуда бўлиб ўтган мухолифат намойиши полиция томонидан тарқатиб юборилди. Улар Amnesty International ҳуқуқни ҳимоя қилиш ташкилоти томонидан виждон тутқунлари ўлароқ эътироф этилган 12 фаолни қамоқдан озод қилиш ва йиғилиш эркинлигини таъминлаш талаби билан норозилик намойиши уюштиришга уринганди.\nМаълумотларга кўра, 21 май куни Бокудаги Фавворалар майдонига йиғилган 200 чоғли киши “Демократия!”, “Эркинлик!”, “Истеъфога!” деган ҳайқириқлар билан шаҳар мэрияси томон йўл олган. Улар Боку мэрияси олдида пикет ўтказишни мўлжаллагандилар, бироқ Собир хиёбони яқинида намойишчиларни полиция вакиллари тўхтатган.\nШундан сўнг полициячилар тадбир иштирокчиларини қўлга олиб, машиналарга тиқа бошлаганлар. Айтилишича, хиёбон яқинида ўнлаб намойишчи ушланган. Боку полицияси намойишнинг тарқатилишини мазкур тадбир шаҳар расмийларининг рухсатисиз ўтказилгани билан изоҳлаган.\nБу орада Human Rights Watch халқаро ҳуқуқни ҳимоя қилиш ташкилоти вакиллари ҳам “Евровидение-2012” мезбони бўлган Озарбайжон расмийларига халқаро босим кучайтирилиши лозимлигини таъкидламоқдалар.\n“Озарбайжонда бўлгани каби режим аксар ҳолларда шафқатсиз ва маккордир, улар кишиларнинг ифода эркинлигини чеклашни бас қилишлари учун халқаро босим зарур”, - дейилади Human Rights Watch вакили Хью Уильямсоннинг The Guardian газетасида чоп этилган мақоласида.


Камондан отиш федерациясида диетологи Тошматова Гўзал билан интервью\n- Ассалому алайкум Гўзал Адилходжаевна, яхшимисиз? Cоғ саломатмисиз? Анча ўзингизга келиб қолдингизми? Биринчи навбатда ўзингиз хақингизда бироз гапириб ўтсангиз, қандай қилиб карантинда бўлаётган юртдошлармиз хизматига бориб қолдингиз?\n- Валейкум ассалом, рахмат яхшиман. Аввало ўзим хақида қисқача айтиб ўтадиган бўлсам Мен Тошкент тиббиёт академияси магистр талабаларига овқатланиш гигиенаси, таомнома тузиш ва уни таҳлил қилиш бўйича дарс олиб бораман, шу билан биргаликда Ўзбекистон камондан отиш федерациясида хам ўриндош диетолог лавомида вазифамни адо этиб келмоқдаман. Маълумки Covid-19 пандемияси Ўзбекистонга кириб келгандан сўнг тиббий профилактика соҳасида фаолият олиб бораётган врачларга эхтиёж туғилди. Соғлиқни сақлаш вазирлиги томонидан Тошкент тиббиёт академиясидаги врач-педагогларни хам карантин зоналарида профилактик ишларни кучайтириш ва эпидемиологик ҳолатни назорат қилиш мақсадида бизларни хам шу зонада ишлашга жалб этишди.\n- У ердаги кунлик қилган ишларингиз бўйича айтиб ўтсангиз?\n- Юқори Чирчиқ тумани, Нурли замин карантин зонаси бир неча минг кишига мўлжалланган. Карантин зона бир қанча блокларга ажратилган. Мен иккинчи блокда Санкт Петебургдан кириб келган 246 нафар Ватандошларимизни 29.03-13.04.20 йилгача умумий назоратдан ўтказишдан иш бошладим. Энг аввало сўраб-суриштириб шикоятлари бор ёки йўқлиги аниқланди, ҳар куни икки маҳал уларни тана ҳароратлари ўлчаб борилди, хоналарини дезинфекция қилинишини назорат қилиш шубхаси бор беморларни тез ёрдам чақириб ўз йўналишлари бўйича шифохонага юбориш, иложи борича бир-бирлари билан алоқани камайтириш учун хонадан чиқмаслигини назорат остига олишда иштирок этдим.Тиббий ёрдамга муҳтож бўлган инсонларга дори-дармонларини ўз вақтида бериб тиббий ёрдам кўрсатилди.\n- Барча карантинда бўлаётган юртдошларимизни шарт шароитлари қай даражада?\nКарантин зонасида шароит жуда хам яхши, иссиқ ва совуқ сув, кондиционер, телевизор, хар бир хонада телефон алоқаси, энг асосийси уч махал иссиқ овқат ва витаминларга бой бўлган салатлар билан овқатланиш яхши йўлга қўйилган. Уч маҳал иссиқ овқатдан ташқари тоза ичимлик суви, олма, мандарин, шоколад каби озиқ-овқатларни қўшимча тамадди кўринишида хар куни бериб борилди. Уларни эхтиёжлари учун барча гигиеник воситалар, ниқоблар билан таъминланиши яхши йўлга қўйилган.\n- У ерда ишлашга таклиф бўлганда хаёлингиздан нималар кечди? Турмуш ўртоғингиз ва фарзандларингиз боришингизга қарши бўлишмадими?\n- Тўғри ишга таклиф қилишганда аввало оилам ҳақида ўйладим, уйда оила даврасида муҳокама қилдик, чунки келаётган инсонлар орасида касаллик борлиги тезда аниқланмаслиги, белгиларни яширин бўлишини хам ҳисобга олдик. Лекин барча гигиеник қоидаларга амал қилган ҳолда Ватанимиз олдида ўз бурчимни адо этишим кераклиги ҳақида турмуш ўртоғим кўп тушунтирди. Турмуш ўртоғим хам кўп йиллар давомида ички ишларда ишлаб Ватанга хизмат қилиш туйғуси баланд бўлганлиги сабабли қаршилик қилмадилар.\n- Нима деб ўйлайсиз коронавирус юртимизга етиб келганда мамлакатимиз тайёр эдими?\n- Covid-19 пандемияси Ўзбекистонга кириб келишига мамлакатимиз тайёр ва кириб келаётган Ватандошларимизга жуда катта эътибор бериб уларни соғ-саломат ўз хонадонларига кириб боришларига барча имкониятиримиз етарли.\n- Мутахассис сифатида нима деб ўйлайсиз қачон бу касалликни буткул енгамиз?\n- Албатта касалликни буткул енгамиз, бунинг учун Ўзбекистонда барча шарт – шароитлар етарли. Бу касалликни енгиш ва камайтиришда об-ҳавони хам таъсири катта. Хаво ҳарорати+30 С га кўтарилиши касаллик вирусларини тезда енгиш имкониятини оширади. Бунга эса бир оз вақт керак.\n- У ердаги юртдошлармизнингкайфиятлари яхшими? - Иш фаолиятим давомида кўпчилик инсонлар билан мулоқотда бўлдим. Юртдошларимиз уларни шундай яхши шароитларда кутиб олинишини билмаганликларни айтишди. Кетиш вақтида чуқур миннатдорчиликларини изҳор этишди.\n- Биз биламиз камондан отиш федерациясида диетолог лавозимида фаолият олиб боряпсиз? Айтингчи хозирги кунда спортчилар билан қандай холатда ишлаяпсиз умумун олганда назорат қила оляпсизми?\n- Карантин бошланиш даврида спортчилар билан телеграмм орқали боғланиб турган эдик, лекин вақтинча уларни назорат қила олмай қолдим. Бунинг учун раҳбариятдан узр сўрайман. Бугунги кундан бошлаб хар бир спортчимиз билан телефонда боғланиб баҳорда қандай таомлар истеъмол қилиш кераклиги хақида суҳбат олиб боришга харакат қиламан.\n- Covid-19 пандемияси тугатилиши билан ўз иш жойимга қайтиб спортчилар саломатлигини сақлаш ва оширишда ҳиссамни қўшиш, Ўзбекистон камончиларнини дунёга танилишида бор билимим билан уларга ёрдам беришни режаларим бор.\n- Коронавирусдан сақланишдан барчага қандай тавфсиялар берасиз?\n- Covid-19 пандемияси сақланишда инсонлар билан ниқобсиз сухбатлашиш, қўл бериб кўришидан сақланиш, бундан ташқари қўл ювиш билан бирга юз-кўзни ювиш шарт. Чунки коронавирус кўз шиллиқ қаватидан кириб бориш хусусиятига эга эканлиги аниқланган. Барчага шуни айтган бўлардимки, коронавирусни фақатгина уйда қолиб енгамиз. Карантин вақтида уйда оила аъзоларингиз билан вақтни ўтказинг. Эътиборингиз учун рахмат!!!


РОК ЙЎНАЛИШИДА БИРИНЧИ ЎЗБЕК ҚИЗЛАРИНИНГ ГУРУҲИ! » PopCorn.uz - Шоу Бизнес олами хақиқати\nРОК ЙЎНАЛИШИДА БИРИНЧИ ЎЗБЕК ҚИЗЛАРИНИНГ ГУРУҲИ!\nСана: 27.04.2014 3576\n“Ўтов”, “Қор қўйнида лола”, “Однокласники.ру” фильмлари орқали мухлислари қалбидан жой олган актриса Замира Бешимова ўзини хонанда сифатида ҳам синай бошлаган эди. Шу кунга қадар рок йўналишида бир неча янги тароналарни куйлаб мухлислари эътиборига тақдим этган.\nЭслатиб ўтамиз, шоу-бизнес оламида шу кунга қадар рок йўналишида ижод қилувчи аёл хонанда чиққан эмас. Замира Бешимова эса мазкур йўналишда илк бора дадил қадам қўйди. Эндиликда у фақат жонли ижрода куйлайдиган қизлардан иборат гуруҳ тузишга ҳам муваффақ бўлди. Гуруҳ номи “Тўмарис”. Унинг солисти эса Замира Бешимованинг ўзи. Умидли ижодкорнинг маълум қилишича, гуруҳдаги уч қиз рок мусиқачилари. Яқиндагина улар мухлисларига “Алвидо” қўшиғини тақдим этган эди. Куни-кеча эса яна бир янги таронага илк клипни суратга олишди.\nПойтахтимизнинг “Azia Trans Terminal” қўшма корхонасида тасвирга олиш ишлари олиб борилган “Тўмарис” гуруҳининг навбатдаги “Гуноҳ қилма” қўшиғига клипни ёш ва истеъдодли режиссёр Икром Али суратга олди.\nҚизиқарли жиҳати хонанда ва гуруҳдаги уч мусиқачи қизлардан ташқари 100 га яқин раққос йигит-қизлар ҳам тасвирга олиш ишларида тер тўкишди. Тез кунларда клип тайёр ҳолатга келади. Албатта, биринчилар қаторида сайтимиз орқали томоша қилиш имкониятига эга бўласиз.\nҲозирча, тасвирга олиш жараёнидан фотосуратларни томоша қилинг...\nЎзбек киносида янги фильм “Маъсума”\nBezdelnik 28 4 2014 09:18\nDidishka 28 4 2014 09:53\nBizada rokkerla yogiydi yahshi bopti man hursanman\nAli 28 4 2014 10:06\nEshatmiz va baho beramiz\nasalhon 28 4 2014 10:20\nБизада рок йуналиши кийинро кабул клинса керак!!!!!!!!\nXalil 28 4 2014 10:30\nFotkalaridan rok gruppalaga vashe tortmiydi bu qizla atlasga balo bormi ulani stili bunaqamasku nima bilishmasakanmi\nKrasavchik 28 4 2014 11:30\nРок тшунмаганла бу кизлани корса куркиб кетадидееееееее узиям.\nBehruz 28 4 2014 12:02\nNima bopti yangi yonalish opkirishadiku prosta hammasi uhshasa boldi))))))))))\ndelavoy 28 4 2014 13:47\nТниб тинчимаган одамларей нималарни ойлаб топишмайдия тавба!!!!!!!!!!!!!!!!!!!!!!!!!!!!\nMuhamed 28 4 2014 14:16\nYangi osib chiqvotgan niholgayam mehr berib qaraladi namuncha saaaaaal mehr beriyla yana qorqib ketmasin bu guruh.\nSabrina 28 4 2014 15:24\nА ман факат кинодаги ролларини курганман бу кизни кушу айтишлари мен учун янгилик булди))))


Қуритилган хурмо нимаси билан фойдали ва уни қандай истеъмол қилиш керак 30-11-2021, 23:33 | Zamin.uz\nҚуритилган хурмо: нимаси билан фойдали ва уни қандай истеъмол қилиш керак?\nҚуритилган хурмо меваларини бутун дунёда севиб истеъмол қилишади. У ўзининг ширин ва ёқимли таъми билан ажралиб туради. Десерт ва енгил егулик учун идеал даражада мос келади. Бундан ташқари, унинг бир қатор фойдали жиҳатлари ҳам бор.\nҚуритилган хурмо - таъриф\nУшбу қуруқ мева кўпинча Африка мамлакатларидан келтирилади. Африка қитъасида бу маҳсулотдан кўп фойдаланилади, кўплаб маҳаллий таомларга қўшилади.\nЯнги узилган меваси қуритилганига қараганда очроқ рангда ва юмшоқ бўлади. Пальмалар йилига бир неча марта мева беради. Хурмо шингил бўлиб ўсади.\nҚуритилган хурмо қандай тайёрланади?\nЙиғиб олингач, хурмо ивитилади. Улар намликни назорат қилган ҳолда махсус печларда қуритилади. Мева намликни бироз сақлаб, ширали ҳолда қолиши муҳим.\nҚишлоқларда мевалар энг оддий ва табиий усулда – қуёшда қуритилади. Ҳатто қуритилганидан кейин ҳам маҳсулот ўз фойдали сифатларини сақлаб қолади.\nХурмо маҳсулотга ёқимли ва ширин таъм берадиган углеводларга бой. Қуруқ мева таркибида аёллар саломатлиги учун фойдали саналган фолий кислотаси кўп бўлгани учун айниқса қадрланади. Шунингдек, РР, В ва А витаминлари ҳам кўп. Маҳсулот таркибида темир, цинк ва магний миқдори кўп. Хурмолар макроэлементларга бойлигини ҳам қайд этиш лозим.\nҚандай истеъмол қилиш керак?\nХурмо қуввати юқори маҳсулот. Фруктоза миқдори юқори бўлгани учун қуруқ мева юқори гликемик индексга эга. Демак, қуруқ мева истеъмол қилинганида қондаги қанд даражаси кескин ошади ва шунингдек пасаяди. Бу маҳсулотни чекланган миқдорда истеъмол қилиш кераклигини англатади. Диабет касаллигига чалинганлар эса уни рациондан бутунлай чиқаришлари зарур.\nТетиклик ва тезда тўйиш учун аъло даражадаги маҳсулот. Бу эса уларни тўйимли егуликка айлантиради. У тезда тўйинтиради ва куч беради. “Замин” янгиликларини “Facebook”да кузатиб боринг\nЯнгиликлар » Ҳаёт тарзи » Қуритилган хурмо: нимаси билан фойдали ва уни қандай истеъмол қилиш керак?\nБугун, 10:19, Дунё\nБугун, 09:20, Дунё\nЗамонавий материалларни ишлатиб таннархни 20 фоизга камайтирса бўлади – Шавкат Мирзиёев\nКеча, 14:44, Маданият\nКеча, 15:24, Ўзбекистон


Вакцина олмаган Ўзбекистон фуқаролари Россия Федерациясига киритиладими? - Ishonch.uz\nБош саҳифа Жамият Вакцина олмаган Ўзбекистон фуқаролари Россия Федерациясига киритиладими?\nАОКАдаги брифингда ССВ ҳузуридаги Коронавирусга қарши курашиш штаби аъзоси Севара Убaйдуллаева аҳолидан келган саволларга жавоб берди.\nСавол: «Турмуш ўртоғим коронавирусга қарши вакцина олмаган. У 25 август куни Россияга учиб кетиши керак. Турмуш ўртоғим аэропортда бирор тўсиқ ёки муаммога дуч келмайдими?»\nЖавоб: «Бугунги кунда «COVID-19» инфекциясидан ҳимояланиш учун ҳар бир мамлакат ўз тартиб-қоидаларини ишлаб чиқмоқда. Бундай тартиб юртимизда ҳам ўрнатилган бўлиб, бу — халқимизни коронавирусдан ҳимоя қилишнинг асосий кўрсаткичларидан бири саналади.\nШу маънода, агар турмуш ўртоғингиз ҳозиргача вакцина олиб улгурмаган бўлса, у айни пайтда Россия Федерациясининг Ўзбекистон фуқароларига қўйилган талаблари асосида ушбу давлатга киритилади.\n✔ Яъни бугунги кунда мазкур мамлакатга кирувчи Ўзбекистон фуқаролари «COVID-19»га қарши тўлиқ эмланган ёки касалланиб, антитаначалар ҳосил қилган бўлса, ПЗР-тест топшириши шарт бўлмайди ва улар жорий йил 11 июнда Россияда ўрнатилган тартибга кўра, вакцина олганлик сертификати ёки касалланиб чиққандан кейинги маълумотнома билан ушбу давлатга кира оладилар.\nВакцина олмаган ёки касалланиб, антитаначалар ҳосил қилмаган фуқаролар эса 5 кун давомида 2 марта ПЗР-тест натижаси манфий чиққан тақдирдагина Россия Федерациясига киритилади.\nБундан ташқари, Россия Федерациясида ўрнатилган тартибга кўра, жорий йил 1 сентябрдан Ўзбекистон фуқаролари «Путешествую без COVID-19» номли мобил дастурдан рўйхатдан ўтишлари ва ушбу мамлакатга киришдан 3 кундан кўп бўлмаган муддатда топширилган ПЗР-тест натижаси олдиндан киритилиши ва ушбу мобил дастур орқали бу ҳолат таҳлилидан сўнг мазкур давлатга киришга рухсат этилиши ёки йўқлиги белгиланди».\nАввалги саҳифаССВ: “Тез ёрдам” хизматида фаолият олиб бораётган шифокорлар сони 13 ярим минг нафардан ошди\nКейинги мақолаМеҳнат ва ижтимоий муносабатлар академияси ташкил этилди


МСКда Сергей Лебедев билан учрашув ташкил этилди | IDROK.UZ\nМарказий сайлов комиссиясида МДҲ кузатувчилари миссияси раҳбари, МДҲ Ижроия қўмитаси раиси – Ижрочи котиби Сергей Лебедев билан учрашув бўлиб ўтди.\nМиссия таркибида Озарбайжон Республикаси, Беларусь Республикаси, Қозоғистон Республикаси, Қирғизистон Республикаси, Россия Федерацияси, Тожикистон Республикаси, Туркманистон ҳамда МДҲ Ижроия қўмитасидан 72 нафар кузатувчи бор. ЎзА хабар қилишича, улар сайловни баҳолашда катта тажрибага эга марказий сайлов комиссиялари раҳбар ва аъзолари, парламент ва ҳукумат аъзолари, дипломатлар, сиёсий партиялар вакилларидир.\n-Кузатувчиларимиз сайлов участкалари фаолияти билан танишмоқда, уларга барча зарур ахборот тақдим этилмоқда. Ҳамма жойда бизни қўллаб-қувватлаб, фаолиятимизга ёрдам кўрсатилмоқда. Миссия холислик, халқаро ва миллий қонунчиликка ҳурмат ҳамда уларга амал қилиш принципларига риоя этади. Ўзбекистонда сайлов юксак демократик талаблар асосида ўтишига ишонамиз, – дейди С.Лебедев.


Заррабин: Болалар учун қандай янги йил...\n03.01.2018 13:48 0 659\nЯнги йил негадир йилнинг энг мўъжизали байрами бўлиб туюлади. Киши болалигини, ундаги эртакларни соғинади. Инсонлар яхши ниятда бир-бирларига совға-салом улашишади. Дунёнинг барча жойларида эртак қаҳрамонлари иштирокида янги йил томошалари ташкил қилинади.\nСтаниславскийдан «Болалар учун қўйиладиган томошалар қандай бўлиши керак?» деб сўрашганида, «Катталар томошасидан ҳам яхшироқ. Чунки болаларни алдаб бўлмайди»,— деган экан.\nМўъжизага ишонган бола улғайгач, ўзи ҳам, албатта, хаёлот мевасини ҳаётга татбиқ этишга, эртак қаҳрамонлари сингари яхшиликнинг амалга ошиши учун курашишга, жасоратли бўлишга, ёвузлик устидан ғалаба қозонишга интилади. Хўш, пойтахтимиз томошагоҳларида болажонларимиз учун қандай томошалар кўрсатилмоқда. Катталарнинг нигоҳини болаларча нигоҳ билан алмаштириб, заррабин орқали эртак томошаларини кузатдик.\nТуркистон саройида 2018 йилнинг 3, 4, 5, 6 январ кунлари соат 11:00, 15:30да «Томоша» болалар театр студияси «Мўъжизалар бор экан» эртагини намойиш қилади. «Диван-тур»да сайёҳатга чиққан болалар — Асал, Ширин ва Темур Оташ маскани, Таомлар салтанати, Тошлар салтанати, Соатлар салтанатига сайёҳат қилишади. Йўлда уларга Қарға хола, Тош одам, Патир амаки, Қаймоқ хола, Супер-одам, Лего, Киндер-сюрприз, Смайликхон-у, Дюрассел, Интернетбек-у, Флешкавойлар учрайди. Болажонлар сохта Қорбобога ишониб тошга айланишганида ҳақиқий Қорбобо уларни ёвуз сеҳргар — Тош одам сеҳридан қутқаради. Фото: «Xabar.uz»\nАлишер Навоий номидаги опера ва балет катта театрида Эрнст Теодор Вилгелм Гофманнинг «Қарсилдоқ ва сичқонлар подшоси» асари асосида Пётр Чайковский мусиқаси билан саҳналаштирилган «Қарсилдоқнинг қайтиши» балети болажонларга Янги йил совғаси сифатида тақдим қилинмоқда. Спектаклдаги воқеалар катталар нигоҳида файласуфона ва серқиррадек туюлса, болалар нигоҳида у ёрқин ва ўта сеҳрлидир. Болажонлар учун мўлжалланган «Қарсилдоқнинг қайтиши» спектакли 2018 йилнинг 2 январидан 14 январгача бўлиб, томоша соат 10:00, 12:00, 14:00, 16:00да бошланади. Фото: «Xabar.uz»\nРус Академик драма театрининг болажонларга тақдим этаётган совғаси «Ғаройиб эртак ёки Синдбоднинг саргузаштлари» деб номланиб, болалар мюзикли сифатида шарқ эртаклари асосида яратилган бу томошада сафарга чиққан жасур денгизчи Синдбод йўлда қароқчиларга дуч келади, улар билан курашади, Майкл Жексон зомбиси исканжасидан одамларни қутқаради. Янги йил мюзикли 2 январдан 10 январгача ҳар куни, соат 11:00, 13:00, 15:00ларда бўлиб ўтади. Фото: «Xabar.uz»\nЎзбек Ёш томошабинлар театрининг болажонлар учун намойиш қилаётган Янги йил томошаси ҳам шарқ эртаклари асосида тайёрланиб, «Алоуддиннинг сеҳрли чироғи» деб номланади. Алоуддин ва мағриблик ёвуз сеҳргар ўртасидаги яхшилик ҳамда ёмонлик ўртасида гикураш 3D-форматдаги ёрқин чироқлар, ранг-баранг рақслар билан болажонлар эътиборига ҳавола қилинган. Томоша 2018 йилнинг 2 январидан 14 январигача бўлиб ўтади. Бошланиш вақти: 10:00, 12:00, 14:00, 16:00. Фото: «Xabar.uz»\n2018 йилнинг 8, 9 ва 10 январ кунлари пойтахтнинг «Истиқлол» санъат саройида катта янги йил томошаси — Андерсеннинг энг машҳур эртаги асосида саҳналаштирилган «Қор маликаси» оилавий мюзикли намойиш этилади. Томошалар соат 11.00, 13.30, 16.00ларда бўлиб ўтади. Эртак сюжети ўзгармас. У муҳаббат, дўстлик ва эзгулик кучи ҳақида ҳикоя қилади. Мюзиклда мумтоз мусиқа оҳанглари замонавий мусиқа оҳанглари билан уйғунлашган. Ёрқин либослар, чиройли манзаралар, жозибали мусиқа — буларнинг барчаси нафақат болалар, балки уларнинг ота-оналарини ҳам эртакона дунё, сеҳрли муҳит оғушига олади. Ахир Ҳанс Кристиан Андерсеннинг мумтоз асари фақат сабоқ бериб қолмай, тарбиялайди ҳам. Унда энг яхши инсоний фазилатлар: садоқат, вафо, дўстлик, эзгулик хислатлари намоён. Фото: «Xabar.uz»\nянги йил кинотеатр томошалар


Исроил Бош вазири Ҳамасни огоҳлантирди\n18 октябр 2021, Тошкент вақти: 18:22\nИсроил Бош вазири Фаластин ҳудудидан Исроил томонига уюштирилган ракета ҳужумидан сўнг Ғазони бошқараётган Ҳамас ҳаракати етакчиларига огоҳлантирув баёноти йўллади.\nБенямин Нетаняҳу ўз кабинетида қилган чиқишида бу ҳужум оқибатида яна янги эҳтимолий зўравонликлар бошланиши мумкинлигини айтиб, бунга исломий жанггари гуруҳни маъсул кўриши ва ўз халқига нисбатан ҳар қандай ҳужум учун, албатта, жавоб бўлишини айтди.\nНетаняҳу, шунингдек, “Исроил халқи ва Исроил болалари ҳимояси учун барча зарур чораларни кўришда давом этишини” таъкидлади.\nЎтган жума куни Ғазодан 10 километр олисликда бўлган Исроил шаҳарчаларидан бирига уюштирилган ракета ҳужуми оқибатида бу ҳудудга зарар етган, аммо қурбонлар бўлмаган эди.\nҲозиргача Фаластиндаги бирорта гуруҳ бу ҳужум учун масъулиятни зиммасига олгани йўқ. Аммо бу ҳужумга жавобан Исроил томони Ғазонинг жанггарилар макон тутган, деб ҳисобланган нуқталарга қарата ракета ҳужумини амалга оширди. Бу ҳужумлар чоғида Ҳамаснинг жанггари қанотларидан бири етакчисининг ўлдирилгани айтилмоқда.


«Эшакли кутубхоначи» ибрати - Уч илдиз\nby Тўлқин Эшбек · 21.06.2020\nЭшакдек ақлли жонивор ҳам маърифатга хизмат қилибди ва ҳайкалга\nшерик бўлибди! Маърифатдан йироқ, маънавияти паст кимсаларгина жонивор Эшакни камситиб гапиради, дейди Дониш домла.\nНемис халқининг буюк шоири ва файласуфи Гёте «Мутолаа – кучли санъатдир» деган эди. Бу санъатни эгалламоқ кишидан кучли ақл ва олий тоифадаги фаросатни талаб этади, айниқса, онгимизни турли хил сериаллар, кинофильмлар, концертлар ва шоулар тинимсиз «бомбардимон» этиб турган бир даврда.\nМаъно-мантиқсиз фильмлардаги кадрлардан, санъатни оёқости қилаётган куй-қўшиқлардан, бепарда қизиқчиликлардан енгил завқ олишга ўрганган, мияси дангасаликка мойил кишиларни мутолаага жалб қилиш осон эмас. Бу вазифа кишидан катта фидойиликни талаб этади. Айни масаладаги фидойилик ҳақида гап кетганида, қардош Туркияда «Эшакли кутубхоначи» номи билан машҳур бўлган Мустафо Гўзалкўз ибрати ёдимга келаверади. Бу гўзал қалбли инсоннинг ибратли ҳаёти, миллатидан қатъи назар, зиё истаган барча инсонлар учун намуна ва ибрат бўларлидир.\nЎшанда 1943 йил эди. У вақтларда ёш йигит бўлган Мустафо Гўзалкўз Навшаҳар провинциясининг Ўргуп шаҳридаги «Таҳсин оға» номли катта кутубхонага кутубхоначи этиб тайинланади. Болалигидан мутолаага меҳр қўйган Мустафо ҳаяжон билан бир кун кутар, икки кун кутар, беш кун кутар, кутубхонага келгувчи йўқ. Кутубхоначимиз атрофдаги дўконларга, ҳунармандларнинг устахоналарига кириб, у ердагиларни мутолаага даъват қилар, «Ахир шунча нодир китоблар чанг босиб ётибди, ўқимаслик айб! Келинг, озгина вақт ажратинг, ўқинг, икки дунё саодатини топарсиз», дер, аммо одамлар унга қулоқ осмаслар. «Биз китоб ўқиб ўтирсак, болаларимизни ким боқади? Тирикчилик нима бўлади? Китоб ўқиш — ташвиши йўқларнинг иши», дерлар…\nМустафо ҳокимиятдаги маъмурларга аҳволни билдирганида, улар:\n— Эй, нима қиласан бошингни оғритиб?! Жойингда тинчгина ўтиравермайсанми?! Маошингни вақтида олаётган бўлсанг, шинамгина, сокингина иш жойинг бўлса, сенга яна нима керак? Нима, кутубхонага одамлар келса, маошинг ортиб қолармиди?! У кутубхонага неча йиллардан бери биров бориб, китоб олмайди. Сен беҳудага жон куйдирма, бизларгаям ташвиш орттирма. Ўқиш-ўқимаслик – шахсий масала. Керак бўлса, ўқишсин. Ўқишмаса, садқаи сар! – дерлар.\n23 ёшли кутубхоначи бу гаплардан оғриниб, одамларни мутолаага жалб этиш йўлларини излай бошлади. Ҳар даврда бўлгани каби, у даврдаги ўз ишига совуққон, кибрли амалдорларнинг қабулига кириш ва улардан амалий ёрдам олиш ҳам осон иш эмас эди.\nМустафо ўзи жаҳд қилган иш ҳақида рафиқасига сўйлаганида, аёлнинг ҳайрати ортар:\n— Телба бўлибсиз! Бу бўладиган иш эмас. Ҳеч натижа чиқаролмайсиз, — дерди. Аммо Мустафо ўз қарорида собит қолди. У тунд юзли, кибрли, чиройли бўйинбоғ тақиб, кабинетда сигарета бурқситиб ўтиришни қойиллатадиган, «Бизга ислоҳотлар керак эмас, тинчгина маошимизни олиб юрсак бўлди» деган фикрда бўлгани учун ҳам халққа икки пуллик фойдаси тегмайдиган амалдорларнинг қабулига қатнай-қатнай, ўзига битта эшак ажратиб берилишига эришди. Кейин ҳар бирига юзтадан китоб сиғадиган иккита сандиқ ясаттириб, сандиқларнинг устига «Сайёр кутубхона хизмати» дея ёздирди. Кутубхона эшигига «Иш куни: душанба ва жума» деб ёздирди-да, ўзи сандиқларни китобларга тўлдириб, қишлоқма-қишлоқ кеза бошлади. Мустафо ўзини қизиқиш ва ҳайрат билан қаршилаётган қишлоқ одамларини бир жойга тўплар, уларга сандиғидаги китобларни шарҳлаб берар экан:\n— Бу китобларни сизларга ўқиш учун ташлаб кетаман. Роппа-роса ўн беш кундан сўнг уларни олгани келаман ва ўрнига бошқа китоблар келтираман. Сизлар эса ўқиган китобларингиздан олган таассуротларингизни мен билан ўртоқлашасизлар, — дерди.\nЖонкуяр кутубхоначи шу тахлит ўнлаб қишлоқларни кезиб, китоб ва мутолаа тарғиби билан шуғулланди. Унинг овозаси узоқ-узоқларга тарқалди. Қишлоқ одамлари, айниқса, болалар Мустафонинг ташрифини илҳақ бўлиб кутишар, унинг турли асарлар ҳақида берадиган маълумотларини, китоблардаги воқеаларнинг қисқача баёнини жон қулоқлари билан тинглашар, ўзлари ўқиган асарлардан олган таассуротларини сўзлаб беришар ва яна янги китоблар олишга ошиқишарди. Мустафо Гўзалкўзнинг саъй-ҳаракатлари туфайли Кападокиянинг чекка қишлоқларидаги бир неча юзлаб одамлар турк ва чет эл адабиётининг нодир асарларини ўқиб, мағзини уқиш бахтига муяссар бўлдилар.\nЕмишини оқлаган эшак,\nИшончни оқламаган амалдорлар…\nДавлат маъмурлари шинам кабинетларда ҳеч бир амалий иш қилмай, беҳуда қоғозбозлик билан кунни кеч қилиб, маош олаётган бир пайтда Мустафонинг Юксал лақабли эшаги эгаси билан биргаликда ёзнинг жазирамасида ҳам, қишнинг қаҳратонида ҳам устига икки юзталаб китоб ортилган ҳолда, қишлоқма-қишлоқ зиё тарқатиб, еган ем-хашагини ортиғи билан оқларди…\nОрадан вақтлар ўтиб, одамлар Мустафо бошқарадиган кутубхонага ҳам кела бошладилар. Кутубхоначимиз бундан беҳад хурсанд бўлган бўлса-да, қиз-аёлларнинг кутубхонага келмаётгани кўнглини хижил қиларди.\n— Ахир қиз-аёллар — келажак авлод тарбиячилари. Келажак авлод тақдирини китоб ўқимайдиган оналар қўлига топшириб бўладими?! – дея куйинарди у рафиқасига.\n— Уларнинг аксарияти тикиш-бичиш билан шуғулланишади, — деди рафиқаси бир куни. – Асосан қўлда тикадилар, шунинг учун ҳам китоб ўқишга вақт орттиришлари қийин…\nМустафо Гўзалкўз ўйлай-ўйлай, тикув машиналари ишлаб чиқарувчи компаниялар – «Зенит» ва «Зингер»га мактуб йўллади. Мактубда қишлоқлардаги аҳволни, ўзининг фаолият йўналишини ва мақсадларини баён қилар экан, «Агар бизга тикув машиналарингиздан ҳадя қилсангиз, компаниянгизнинг номини кутубхонамизнинг пештоқига ёзиб қўямиз, одамларимиз сизларнинг бу яхшилигингизни умрбод унутишмайди» деди. Соддагина кутубхоначининг бу самимий сўзлари катта компания эгаларини таъсирлантирмай қолмади: «Зенит» компанияси тўққиз дона, «Зингер» компанияси бир дона сўнгги русумдаги тикув машинасини ҳадя сифатида йўллади (айтишларича, айни шу ҳадя бу компанияларнинг илк ҳомийлик иши бўлган экан).\nМустафонинг кутубхонага тикув машиналари келтиришдан мақсад-муддаоси нима эканини англаб тургандирсиз? Ҳа, адашмадингиз. Кутубхоначимиз ҳафтанинг ҳар сешанба кунини «Кутубхонада аёллар куни» деб эълон қилди. У жорий этган тартибга кўра, шу куни кутубхонага келган аёллар тикув машиналаридан бир неча соат фойдаланиш ҳуқуқига эга бўлардилар, фақат… ҳар ҳафтада биттадан китоб ўқиш ва ўқиганларидан олган таассуротларини бошқаларга айтиб бериш шарти билан. Натижа Мустафо ўйлаганидан ҳам зиёда бўлди: сешанба кунлари кутубхона атрофдаги маҳаллалар ва яқин қишлоқлардан келган қиз-жувонлар билан тўлиб-тошар, тикув машинаси ўн донагина бўлгани учун, турнақатор навбат ҳосил бўлар ва аёллар ана шу навбат кутиш асносида ҳам китоб ўқишарди. Уларнинг орасида саводсиз, ўқиш-ёзишни билмайдиганлари ҳам кўп эди. Мустафо рафиқаси билан биргаликда бундай аёлларга китобларни овоз чиқариб ўқиб беришар, уларни тинглаган асарлари ҳақида фикр билдиришга ундашар, шу тариқа бу аёлларда илм олишга, мутолаага ва муомала маданиятини шакллантиришга иштиёқ ва рағбат уйғотишарди. Бу аёлларда ўқиш-ёзишни ўрганишга бўлган истак кучайганини кўрган кутубхоначимиз ҳафтанинг бир кунини «Кутубхонада сабоқ куни» дея эълон қилди ва хоҳловчилар учун ўқиш-ёзишни ўргатадиган курслар ташкил этди. Бу курсларда юзлаб қиз-аёллар савод чиқардилар. Кутубхоначи Мустафо шу билангина чекланмади. Гилам тўқишга оид энг мукаммал ёзилган қўлланмаларни топиб, уларни ўзи ўқиб-ўрганди ва аёлларга янгича услубда гилам тўқишни босқичма-босқич ўргатувчи курслар ҳам ташкил қилди. Бу курсларни тамомлаган аёллар ўз қишлоқларига бориб, гилам тўқишнинг янги технологияларини бошқа қиз-аёлларга ҳам ўргата бошладилар. Натижада, ҳудудда гиламчилик шаклланиб, тез орада марказий бозорларга қўлда тўқилган, юқори сифатли гиламлар юборила бошланди.\nХалқ орасида кутубхоначи Мустафо Гўзалкўзнинг обрўси ва шуҳрати кундан-кунга ошиб борарди. Бундан хушланмаган амалдор маъмурлар «Кутубхоначи Гўзалкўз давлат белгилаган маошдан қониқмай, пул дардида қишлоқ одамларининг бошини айлантиряпти», дея юқори органларга шикоят хати йўлладилар. Шикоят хати юзасидан келган текширувчилар кутубхоначимизнинг фаолиятидан бирор айб ёки хато тополмадилар, чунки бу фидойи инсон ҳеч бир меҳнати учун ҳеч кимдан бир тийин ҳам ҳақ олмасди, фақат ойлик маош билангина рўзғор тебратарди. Ҳар қандай янгилик ёки фойдали фаолиятни ўзлари учун «ортиқча бошоғриғи» деб биладиган амалдор тўралар бу билан тинчимадилар. Нима қилишди, қандай йўл тутишди, билмадик, лекин ҳарқалай халқпарвар кутубхоначи ҳақида судда даъво очишга эришдилар. Суд «Кутубхоначи Мустафо Гўзалкўз ўз ваколати доирасидан ташқарида, расмий рухсатсиз фаолият юритган», деган айблов билан эллик ёшга етган кутубхоначимизни мажбурий равишда нафақага чиқариш ва фаолиятларининг барчасини тўхтатиш ҳақида қарор чиқарди.\nМустафо Гўзалкўз Кападокиянинг барча шаҳар ва қишлоқларидаги катта ёшли кишилар орасида «Эшакли кутубхоначи», ёшлари орасида эса «Кутубхоначи Мустафо амаки» номи билан афсона бўлди, фаолияти тилларда достон бўлди.\nУ 2005 йилда 85 ёшида вафот этди. Чин маънода зиё тарқатган бу инсонга юзлаб кишилар аза тутдилар. Келажак авлодлар бу эзгу ниятли, фидойи, жонкуяр инсонни унутмасин дея, Навшаҳар провинциясининг Ўргуп шаҳарчасида кутубхоначи Мустафо Гўзалкўз ва эшагининг ҳайкалини барпо этдилар.\nУ ҳудуддан шу кунга қадар неча-неча ҳокимлар, амалдорлар, депутатлар, сиёсатчилар ўтди. Эл-халқ уларнинг номини билса-билади, эсласа-эслайди, бўлмаса йўқ. Аммо кутубхоначи Мустафо Гўзалкўз ва унинг қишлоқларга қишин-ёзин китоб ташиган Юксал лақабли эшаги ҳақида бутун мамлакат билади.\nNext story Ишончни оқлаётган қишлоқ ёшлари (ёхуд раиснинг «Рухсатнома»си)\nPrevious story The impact of the COVID 19 on the internationalisation of HEIs in Uzbekistan: between constraints and alternative solutions (within the UNICAC project)


БЎМ-БЎШ КАМП-НОУДАГИ ҒАЛАБА - 4 Октября 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Октябрь » 4 » БЎМ-БЎШ КАМП-НОУДАГИ ҒАЛАБА\nБЎМ-БЎШ КАМП-НОУДАГИ ҒАЛАБА\nКаталония мустақиллиги учун ўтган референдум футболга ҳам ўз таъсирини ўтказди. Референдум билан бир кунга тўғри келган «Лас-Пальмас» билан ўйин Каталония марказидаги тартибсизликлар натижасида қолдириш хавфи остида қолганди. Шу сабаб «Барселона» аввалига шошилинч йиғилиш чақирди. Унда ўйинни қолдириш масаласи кўрилди.\nАммо кейинроқ учрашувни ўтказишга қарор қилинди. Лекин стадионга мухлислар киритилмади. Даставвал Пике бошчилигидаги ватанпарварлар бўш стадионда ўйнашни исташмаганди, лекин охир-оқибат улар шартга кўнишди ва «Барселона» бўм-бўш стадионда ўйнашига қарамасдан ғалаба қозонди.\nЎйин 3:0 ҳисобида мезбонлар фойдасига ҳал бўлди.\nҲисоб иккинчи бўлимнинг 4-дақиқасида Бускетс томонидан очилди. 70- ва 77-дақиқаларда Месси гол урди.\n7-турдан сўнг "Барселона" 21 очко билан пешқадамлик қилмоқда. Иккинчи ўринда бораётган "Севилья" ҳисобида 16 очко бор.


13:23 07.02.2021 (Янгиланган 13:56 07.02.2021)\n“Bloomberg” агентлиги “Спутник V” вакцинасини СССР давридан буён энг йирик илмий ютуқ деб эътироф этди.\nТОШКЕНТ, 7 фев — Sputnik. Россия дунёдаги коронавирусга қарши биринчи вакцинани тақдим этиб, эҳтимол, СССР давридан буён энг йирик илмий ютуққа эришди. “Bloomberg” агентлиги шундай фикрни билдирди.\nЎтган йилнинг декабрь ойида Ўзбекистонга клиник тадқиқотлар учун 100 доза "Спутник V" етказиб берилган эди.\nРоссия бош вазири Михаил Мишустин яқинда ўзбекистонлик ҳамкасби Абдулла Арипов билан учрашувда Россия Ўзбекистон билан вакцина етказиб бериш борасида ҳамкорлик қилишдан умидворлигини билдирган эди.


Наманган: янги марралар сари дадил қадамлар\n20.02.2021 Чоп этиш учун\nПрезидентимиз Шавкат Мирзиёев аввал қўйилган вазифалар ижросини кўриш, маҳаллалардаги шароитни ўрганиш, аҳолини ўйлантираётган муаммолардан келиб чиқиб, навбатдаги режаларни белгилаш мақсадида 18-19 февраль кунлари Наманган вилоятида бўлди.\nДавлатимиз раҳбари вилоятга сафари чоғида жойлардаги учрашувлар, самимий мулоқотлар, янги лойиҳалар тақдимотларида билдирган фикрларини юртдошларимиз катта қизиқиш ва ҳаяжон билан кузатди. Айтиш мумкинки, бу ташриф ҳудудни ижтимоий-иқтисодий ривожлантириш, ҳар бир инсоннинг турмуш даражасини янада яхшилаш, маҳаллаларда одамлар учун муносиб шароитларни яратиш учун муҳим қадам бўлди.\nМамлакатимиз раҳбари ўтган йили июнь ойида вилоятда бўлганида Косонсой, Чортоқ, Янгиқўрғон туманларини боғдорчиликка ихтисослаштириш яхши самара беришини айтган эди. Шунга мувофиқ, ушбу тоғли туманларда замонавий боғ ва токзорлар ташкил этилаётир.\nЯнгиқўрғондаги “Sura General Investments” масъулияти чекланган жамиятининг боғи ана шулардан биридир. Бу ерлар илгари суғорилмаганлиги сабабли ундан унумли фойдаланилмас эди. Бирлашган Араб Амирликларининг 3 миллион доллар тўғридан-тўғри хорижий инвестицияси ҳисобига 103 гектар майдонда интенсив боғ барпо этилди.\nҲозирги кунда боғда 40 киши иш билан таъминланган ва қатор ораларида сабзавот етиштириш учун ишсиз ёшларга ер бўлиб берилган. Давлатимиз раҳбари ёшлар билан суҳбатлашиб, уларнинг ишли бўлганликларини, кайфиятларини кўриб хурсандлигини билдирди. «Йўлларингизни топиб, иш билан бўлиб, бирингизни икки қилиб, фарзандлар камолини кўриб яшасаларингиз — менинг энг катта мақсадим шу. Бунинг учун шу билан чегараланмай, кўпроқ билим олишингиз, янги марраларга интилишингиз керак», — деди Президентимиз.\nИлгари наманганлик 160 минг киши хорижга иш излаб кетган эди. Бугун вилоятда яратилаётган имкониятлар натижасида уларнинг 100 минги юртимизга қайтиб келди. Бу, албатта, ўтган қисқа вақт ичида мамлакатимизда — янги Ўзбекистонда ёшларга муносабат бутунлай ўзгариб бораётганидан далолатдир.\nШу ерда Бош вазир ўринбосари Ш.Ғаниев, қишлоқ ва сув хўжалиги вазирлари, Ўзбекистон фермер, деҳқон хўжаликлари ва томорқа ер эгалари кенгаши раиси ҳамда бошқа мутасаддилар Наманган вилоятида қишлоқ хўжалиги соҳасида амалга ошириладиган лойиҳаларни тақдимот қилишди.\nПрезидентимиз лойиҳалар билан танишар экан, картошкачиликни ривожлантиришга алоҳида тўхталиб, картошкани ҳалигача жуда катта ҳажмда импорт қилаётганимизни, 1,8 млн тоннага эҳтиёжимиз борлиги, шунга яраша ер ҳам ажратилгани, аммо ҳосилдорлик пастлиги таъкидлади.\nИлмий ёндашув йўқлиги туфайли энг оддий экинни ҳам кўнгилдагидек етиштира олмаётганимиз айтилиб, Қишлоқ хўжалиги вазирлигига картошкачилик бўйича жиддий шуғулланиш, ҳосилдорликни кўтариш кераклиги, алоҳида коллежларни ана шу йўналишда илмий марказларга айлантириш, Венгрия давлати билан бу борадаги ҳамкорликни кенгайтириш бўйича зарур кўрсатмалар берилди. Шундан келиб чиқиб, эндиликда Ўзбекистон фермер, деҳқон хўжаликлари ва томорқа ер эгалари кенгаши томонидан Янгиқўрғон туманида давлат-хусусий шериклик тамойилини қўллаб, картошкачиликка ихтисослашган, сифатли уруғ етказиб берадиган ва комплекс хизмат кўрсатадиган томорқа хизмати кластери ташкил этилади.\nИшчилар сони 2200 нафарга етказилади\nЁшлар ва хотин-қизларни иш билан таъминлаш — давлатимиз сиёсатининг энг устувор йўналиши. Шу сабабли давлатимиз раҳбари деярли ҳар бир маърузаларида бу масалага тўхталиб, уларни меҳнат бозорида талаб юқори бўлган замонавий касб-ҳунарларга ўргатиш, уларда тадбиркорлик кўникмалари ва меҳнатсеварлик фазилатларини шакллантириш лозимлигини таъкидлаяпти. Бу борада шаҳар ва туманларда тўқимачилик мажмуалари ташкил этилмоқда. Чунки бунинг учун хомашё, инфратузилма ва бозор бор.\n“Chust textile” корхонаси «Наманган» эркин иқтисодий зонаси ҳудудида ташкил этилган бўлиб, унинг иккита комплексида 1 минг 300 киши меҳнат қилмоқда.\nКорхона буюртмага қараб, барча турдаги устки ва ички кийимларни ишлаб чиқариши мумкин. 2020 йилда қарийб 2 минг тонна мато ҳамда 5 миллион 200 минг дона тайёр трикотаж маҳсулотлари ишлаб чиқарилиб, Италия, Россия, Қозоғистон ва Тожикистон каби давлатларга 9 миллион доллардан зиёд экспорт қилинган. Жорий йилда эса экспортни 12 миллион долларга етказиш режалаштирилган.\nПрезидентимиз Чуст туманидаги “Chust textile” хусусий корхонаси фаолияти билан танишиш доирасида бу ердаги иш жараёнини, тайёр маҳсулотларни кўздан кечирди. Корхона қурилишнинг ўзидан 6 миллион доллар иқтисод қилингани эътироф этилиб, бошқа тўқимачилик мажмуаларини ҳам шундай лойиҳа асосида қуриш бўйича кўрсатма берди.\nБугун ёшлар билан ишлаш бўйича янгича тизимни жорий этиш – энг асосий масала саналади. Айни чоғда 18-30 ёшлилар орасида расмий ишсизлик 17 фоиз экани бу борада яқин ва келажакда эмас, ҳозирданоқ зарур чораларни кўришни тақозо этади. “Chust textile” лойиҳасининг умумий қиймати қарийб 12 миллион доллар бўлиб, уч босқичга мўлжалланган. Тўлиқ қувватда йилига 5 минг тонна мато, 15 миллион дона тайёр маҳсулот ишлаб чиқариш мумкин бўлади. Энг асосийси, ишчилар сони 2200 га етказилади.\n850 млрд. сўмлик кредит қандай мақсадларга сарфланади?\nМаҳалла тизими жамиятимизнинг энг муҳим ва таянч бўғини ҳисобланади. Бугун маҳаллалар аввалгидек мурожаатлар билан чекланиб қолмай, одамлар ичига кириб, уларнинг дарду ташвишларини тинглаб, мавжуд муаммоларга тегишли ташкилотлар билан ҳамкорликда ечим топмоқда. Энг муҳими, улар аҳоли бандлигини таъминлаш бўйича оилавий ва хусусий тадбиркорликнинг энг яқин кўмакчисига айланган.\nҲозирги кунда мамлакатимизда «маҳаллабай», «хонадонбай» деган ибора пайдо бўлгани ҳам бежиз эмас. Давлатимиз раҳбари томонидан илгари сурилган бу иш услублари, очиғи, аҳоли мурожаатлари ва жамиятдаги кўплаб муаммоларни бартараф этишда жуда қўл келмоқда. Бу ўз навбатида, ҳар бир оиланинг дардини, ниятини билиб, уларга елкадош, кўмакдош бўлиш, шароит яратишда асқатяпти.\nТашрифнинг алоҳида эътиборли томони шундан иборат бўлдики, унинг доирасида Президентимиз Наманган шаҳрида бўлиб ўтган халқ депутатлари вилоят кенгашининг навбатдан ташқари сессиясида аҳоли бандлиги ва даромадини ошириш, камбағалликни қисқартириш биринчи муҳим вазифа эканини таъкидлаб, «маҳаллабай» тизимда тадбиркорликни ривожлантириш учун 850 миллиард сўм кредитлар ажратишга кўрсатма берди.\nТикланиш ва тараққиёт жамғармасидан вилоятга 60 миллион доллар ажратилиши, бунинг ҳисобидан Наманган шаҳри иссиқлик тизимини қайта қуришга 15 миллион доллар, эски шаҳар инфратузилмасини яхшилаш ва каналлар қирғоқларини ободонлаштиришга 10 миллион доллар, маҳаллалардаги драйвер лойиҳаларни молиялаштиришга 10 миллион доллар, лимончиликни ривожлантиришга 10 миллион доллар йўналтирилиши туфайли минг-минглаб оилаларнинг турмуш шароитлари яхшиланади.\nКичик ва ёшлар саноат зоналарига, ички ва зиёрат туризмини ривожлантиришга, кредитлар фоизининг бир қисмини қоплашга 5 миллион доллардан берилиши шубҳасиз, янги иш ўринлари яратилиши билан бирга, мамлакатимиз экспорт салоҳияти ошишига ҳам хизмат қилади.\nБулар ҳали ҳаммаси эмас. Қишлоқ хўжалигини ривожлантириш, экинлар таркибини ўзлаштириш мақсадида 17 минг гектар ер ажратиш, 200 минг нафар ёш, пахта кластерлари томонидан ҳар бир туманда тикувчилик корхоналарини ишга тушириш орқали 10 минг нафар аёллар бандлигини таъминлаш мумкин.\nХулоса шуки, Президентимизнинг Наманган вилоятига ташрифи том маънода тарихий воқеа бўлди. Одамларнинг кайфиятини кўтарди, эртанги кунга бўлган ишончини янада мустаҳкамлади. Демак, энди белгилаб берилган вазифалар ижросини таъминлашда бир ёқадан бош чиқариб меҳнат қилишимиз, ҳар бир эзгу ишда фаол ва ташаббускор бўлишимиз керак.